Kon Yeow tak tahu wujud gerakan untuk ganti Ketua Menteri baharu

Dakwaan terdapat usaha untuk menggantikan Ketua Menteri (KM) Pulau Pinang yang baharu tidak diketahui Chow Kon Yeow.

Kon Yeow berkata setakat ini tidak ada pihak yang tidak berpuas hati dengan pentadbirannya dan menyifatkan laporan sebuah portal berhubung gerakan untuk menyingkirkannya sebagai sesuatu yang baharu didengarnya.

“Saya tidak tahu siapa mereka, mereka pun tidak pernah menyatakan rasa tidak senang mereka terhadap saya,” katanya dipetik laporan Utusan Malaysia.

Terdahulu, sebuah portal melaporkan dakwaan kononnya terdapat desakan dari dalam DAP untuk menyekat beliau daripada kembali menjadi KM selepas Pilihan Raya Negeri (PRN) akan datang.

Malah, laporan itu mendakwa, gerakan tersebut dikatakan mahu Pengerusi DAP, Lim Guan Eng kembali menerajui kerajaan negeri dengan alasan Kon Yeow dilihat tidak berkesan sebagai KM.

“Saya belum baca dan tidak tahu apa-apa yang dilaporkan dan berita ini adalah baharu kepada saya. Kalau saya tak baca tapi nak jawab, tak adil jugalah.

“Saya akan akan jawab, bukan hari ini, tetapi apabila sampai masanya,” katanya.

Ditanya lanjut mengenai sama ada Guan Eng masih berpeluang menjadi Ketua Menteri semula sekiranya menang pada PRN akan datang, Kon Yeow berkata, pindaan negeri pada 2008 dengan jelas memasukkan dasar baharu yang mana seseorang itu tidak boleh dilantik sekiranya pada bila-bila masa pernah berkhidmat sebagai Ketua Menteri selama dua penggal.

“Pindaan itu dibawa ke sidang DUN dan diluluskan oleh kesemua ahli-ahli PH pada masa ia dipinda dan diundikan (pada 2018),” katanya lagi.


Peruntukan masih belum dapat, pembangkang bukan peminta sedekah :Tuan Ibrahim

Ahli Majlis Tertinggi Perikatan Nasional (PN), Datuk Seri Tuan Ibrahim Tuan Man menegaskan kerajaan yang adil akan menyalurkan peruntukan kepada semua ahli Parlimen tanpa perlu ditagih.

Tegas Tuan Ibrahim yang juga Timbalan Presiden PAS, ahli Parlimen pembangkang bukannya peminta sedekah yang perlu merayu peruntukan sedangkan ia sudah sepatutnya diagihkan kepada semua Parlimen tanpa mengira blok politik.

“Ya, (tidak akan kemuka cadangan tapi) salurkan terus. Kami bukan penagih yang perlu merayu-rayu macam peminta sedekah, sebaliknya kerajaan adil akan menyalurkannya.

“Ini bukan kepentingan ahli Parlimen sebaliknya untuk rakyat telah memilih kami dalam pilihan raya umum lalu. Saya harap sebagai sebuah kerajaan Madani, laksanakan agihan tersebut,” kata Ahli Parlimen Kubang Kerian, lapor FMT.

Hari ini Timbalan Perdana Menteri, Datuk Seri Fadillah Yusof yang ditugaskan berunding dengan wakil pembangkang berhubung isu pengagihan peruntukan itu berkata pembangkang masih perlu mengemukakan cadangan kepada kerajaan berhubung jumlah peruntukan yang bakal diterima ahli Parlimen mereka.

Alasannya, cadangan itu perlu memandangkan kerajaan sekarang bukan kerajaan Pakatan Harapan (PH) tetapi kerajaan perpaduan.


Shamsul Iskandar kalah di cabang Hang Tuah Jaya, Rafizi kuasai Melaka

Ketua Penerangan PKR Datuk Seri Shamsul Iskandar Md Akin , yang juga naib presiden parti tewas mengejut di tangan Mohd Rafee Ibrahim dalam perebutan Ketua Cabang Hang Tuah Jaya, pada pemilihan kali ini.

Mohd Rafee yang juga pesara guru adalah calon Pakatan Harapan bagi Dewan Undangan Negeri (DUN) N18 Ayer Molek, pada Pilihan Raya Negeri (PRU) Melaka, Mac lalu.

Sementara itu, calon Timbalan Presiden Rafizi Ramli mengukuhkan kedudukannya apabila dilaporkan mendahului pencabar terdekat yang juga Setiausaha Agung PKR Datuk Seri Saifuddin Nasution Ismail, di Melaka.

Keputusan awal menunjukkan Rafizi menyapu bersih undi di semua cabang dengan secara keseluruhan, bekas Ahli Parlimen Pandan itu memenangi 2,427 undi berbanding Saifuddin 1,468 undi di negeri itu, menurut sumber parti.

Beberapa calon yang dikatakan menganggotai kem Rafizi juga dilaporkan menang.

Pada masa sama, Pengerusi Jawatankuasa Pemilihan PKR Dr Zaliha Mustafa berkata pengundian telah selesai berikutan beberapa pemilihan semula di 12 bahagian di Kelantan, Kedah, Terengganu, Selangor dan Sabah.

Katanya, keputusan tidak rasmi akan disiarkan di laman web parti sepanjang hari ini.

“Keputusan yang dikeluarkan termasuk pertandingan di mana aduan dan bantahan telah didaftarkan dengan jawatankuasa pemilihan dan siasatan sedang dijalankan,” katanya.

Menurutnya keputusan rasmi akan diumumkan pada Kongres PKR akan diadakan pada 25 dan 26 Jun ini.


Kenapa PKR lantik orang hina Agong jadi Setiausaha Penerangan? soal Wan Saiful

PKR dibidas melantik seorang ahlinya dengan jawatan tinggi walaupun didakwa di mahkamah kerana menghina institusi Raja sebelum ini.

Ahli Parlimen Tasek Gelugor, Datuk Wan Saiful Wan Jan menyifatkan PKR bersikap hipokrit apabila membela ahlinya, Iswardy Morni yang menghina Raja secara terang-terangan dengan memberi jawatan Setiausaha Kerja Penerangannya pada Jun baru-baru ini.

“Ini penghinaan yang jelas, terus terang tak ada sembunyi langsung. Mengutuk, menghina Yang di-Pertuan Agong, siap boleh buat video, tak ada malu, tak ada segan, tak ada.

“Dia kata apa? Tuanku-Tuanku, macam dengan kawan-kawan. Kalau Google tahulah boleh jumpalah video dia itu.

“… Kalau nak kenakan tindakan betul-betul menghormati institusi Diraja, orang macam ni bukan saja patut dikenakan tindakan undang-undang sepatutnya dipecat daripada parti PKR… Tapi apa yang Anwar Ibrahim buat?

“Apa dia buat? Yang dia buat ialah memberikan habuan jawatan baru sebagai dalam jentera penerangan Pakatan Harapan kepada orang yang bernama Iswardy Morni,” katanya semasa ceramah Perikatan Nasional (PN) di Guar Cempedak malam tadi.

Jelasnya lagi, tindakan memberi jawatan kepada Iswardy adalah bukti Pakatan Harapan (PH) hanya bercakap kosong kononnya mempertahankan institusi Raja.

“Kalau betul hormat kepada institusi Diraja, kenapa dia ini tak dikenakan tindakan… Ini diberikan jawatan yang membolehkan dia pergi satu Malaysia,” ujarnya lagi.

Wan Saiful juga mempersoalkan janji Datuk Seri Anwar Ibrahim yang kononnya mahu menghapuskan Akta Hasutan tetapi sebaliknya kini menggunakan undang-undang tersebut untuk menekan musuh politik.

Untuk rekod, Iswardy pada Jun 2021 didakwa di Mahkamah Sesyen Kuala Lumpur atas tuduhan mengeluarkan kenyataan menerusi video secara langsung yang berbaur hasutan, bagi menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Iswardy, mengaku tidak bersalah dan memohon dibicarakan sebaik pertuduhan terhadapnya dibacakan jurubahasa di hadapan Hakim Mahyon Talib.

Berdasarkan kertas pertuduhan, Iswardy didakwa mengeluarkan kenyataan melalui laman Facebook miliknya, dengan menyebut perkataan menghasut yang mempunyai kecenderungan mendatangkan penghinaan terhadap Yang di-Pertuan Agong.

Dia dituduh melakukan kesalahan itu di Pejabat Jabatan Siasatan Jenayah Komersial, Wangsa Maju, di sini, jam 3 petang, pada 29 Mei lalu dan didakwa mengikut Seksyen 4(1)(a) Akta Hasutan 1948 (Akta 51), yang boleh dihukum penjara maksimum tiga tahun atau denda atau kedua-duanya, jika sabit kesalahan.


Penularan varian Delta: Britain rekod 38,046 jangkitan baharu

Hanya dalam tempoh tujuh hari lalu, United Kingdom (UK) melaporkan jumlah jangkitan baharu Covid-19 paling tinggi sepanjang bulan ini, susulan penularan meluas varian Delta.

Negara itu merekodkan sebanyak 38,046 kes baharu Covid-19 pada Jumaat, turun sedikit berbanding 38,282 yang dilaporkan pada Khamis, namun menjadikan jumlah kumulatif dalam tempoh tujuh hari lalu sebanyak 239,237 kes, tertinggi sejak 20 hingga 26 Julai lalu.

Jumlah jangkitan baharu sejak lebih seminggu lalu adalah 9.1 peratus lebih tinggi daripada minggu sebelumnya.

Sementara itu Pejabat Perangkaan Britain (ONS) menganggarkan di England sahaja, satu dalam 70 penduduk dijangkiti pada minggu berakhir 20 Ogos, berbanding satu dalam 80 penduduk seminggu sebelumnya.

Jumlah kematian akibat jangkitan Covid-19 di Britain juga lebih rendah berbanding gelombang sebelum ini, susulan kadar inokulasi yang tinggi dalam kalangan penduduknya. Sehingga kini 78.0 peratus daripada individu berusia 16 tahun ke atas telah menerima sekurang-kurangnya satu dos suntikan.

Britain merekodkan 100 kematian pada Jumaat setelah 28 hari disahkan dijangkiti Covid-19, menjadikan keseluruhan sejak pandemik itu melanda negara berkenaan kepada 132,243 kes.

Pada 19 Julai lalu England menarik balik hampir kesemua perintah sekatan dan penutupan, namun majoriti kakitangan pejabat masih bertugas dari rumah, manakala sekatan keluar negara masih dikenakan.

Sementara itu, puluhan ribu penonton dijangka hadir memenuhi festival muzik akhir musim panas hujung minggu ini, dengan ujian negatif Covid-19 dan bukti vaksinasi menjadi tiket utama untuk masuk, bagi membendung jangkitan.

Acara berkembar di Reading dan Leeds akan menjadi dua peristiwa terbesar sejak kerajaan menghapus sekatan. Mengikut rekod, festival muzik di Reading pada 2019 menarik lebih 105,000 penonton.

Setiausaha Kebudayaan Oliver Dowden sebelum ini berkata penganjuran acara besar-besaran boleh diadakan dengan selamat tetapi semua pihak perlu berwaspada dalam keadaan sesak.

Namun, ramai pakar kesihatan tetap prihatin kerana kebinasaannya orang ramai gagal mengawal diri apabila terlalu gembira, dan keadaan itu boleh melonjakkan semula penularan Covid-19. – Agensi


Kenapa MT UMNO tak sentuh berhubung SD dihantar ke Istana Negara?

Keputusan UMNO untuk menyokong pembentukan kerajaan dengan Pakatan Harapan (PH) bersama DAP di dalamnya tidak menyentuh berhubung akuan berkanun (SD) yang sepatutnya dihantar sebagai bukti sokongan untuk melantik seseorang Perdana Menteri (PM).

Pendirian UMNO malam tadi dilihat membelakangi ketetapan yang dibuat semasa Perhimpunan Agung (PAU) sebelum ini dan Presidennya, Datuk Seri Ahmad Zahid Hamidi juga pada masa sama didakwa menghantar surat sokongan yang cuba menipu Yang di-Pertuan Agong semalam.

Dalam melantik seseorang PM, sokongan majoriti diperlukan dan perlu disertakan bersama SD sebagai bukti dan Majlis Tertinggi UMNO hanya membuat pendirian mereka yang tidak disertai dengan bukti SD oleh Ahli Parlimen Barisan Nasional (BN).

Pendirian parti tanpa bukti SD dihantar untuk menyokong Pengerusi Pakatan Harapan (PH), Datuk Seri Anwar Ibrahim masih tidak mencukupi untuk menjadikannya seorang PM Ke-10.

Sepatutnya dalam kenyataan media dikeluarkan oleh Setiausaha Agung UMNO, Datuk Seri Ahmad Maslan malam tadi menyatakan dengan jelas semua MP BN juga sudah menandatangani SD menyokong Anwar sebagai PM ke-10, namun tiada ada satu perenggan pun yang menyatakan demikian.

MT UMNO hanya membuat pendirian untuk menyertai kerajaan perpaduan yang dicadangkan oleh Yang di-Pertuan Agong dan ia bukan titah yang menuntut untuk dipatuhi seperti yang ditafsir oleh Zahid dan cikgunya, Anwar.

Dalam memilih seseorang PM, perkara penting diperlukan adalah sokongan majoriti dan perlu dibuktikan dengan dokumen sokongan sebagai kesahihan.

Jadi dimana dokumen sahih yang menunjukkan MP BN menyokong Anwar sebagai PM? Kenapa Ahmad atau Mat Maslan tidak menyatakan berapa SD yang sudah ditandatangani untuk menyokong Anwar sebagai PM?

Setakat ini satu-satunya gabungan parti politik yang sudah menghantar SD ke Istana Negara adalah Perikatan Nasional (PN), ia juga merupakan satu-satunya dokumen sahih yang menunjukkan seseorang itu sudah memiliki majoriti untuk dilantik sebagai PM ke-10.

Dalam pada itu, beberapa MP BN sebelum ini sudah menyatakan kesediaan mereka dipecat parti sekiranya tidak mahu mengikut keputusan MT UMNO yang dilihat membelakangi ketetapan dibuat semasa PAU dan selepas ini krisis dalaman parti tersebut pula bakal menyusul.

Zahid mungkin sudah tiada jalan lain kerana sudah tunduk kepada cikgunya, tetapi tidak ahli-ahli UMNO lain yang masih mempunyai maruah dan prinsip tidak mengadaikan sesuka hati demi memuaskan nafsu seorang ketua yang mempunyai kepentingan peribadi.

Jika MT UMNO membuat keputusan sehingga mengabaikan prinsip mereka sendiri, ahli-ahli UMNO lain juga sedia membuang parti keramat tersebut ke dalam laut dalam selepas ini.

Zahid mengambil langkah jalan pendek dan mahu merosakkan parti itu dengan sendirinya, nampaknya betul lah ramalan Tun Dr Mahathir Mohamad bahawa parti itu akan hancur lenyap selepas ini.


Singapura bimbang lonjakan baharu jangkitan Covid-19

Lonjakan kes baharu Covid-19 dalam kalangan komuniti tempatan di Singapura semakin membimbangkan, manakala tempoh antara dua dan empat minggu akan datang adalah penting sama ada jangkitan yang tinggi akan mencetuskan lebih banyak kes positif dan kematian.

Purata jumlah jangkitan harian meningkat daripada 76 kes dua minggu lalu kepada 288 kes minggu lalu, dan Kementerian Kesihatan menjangkakan jumlah itu akan meningkat melebihi 1,000, dengan lebih banyak kes dikesan menerusi ujian saringan yang diperhebatkan.

Menteri Perdagangan dan Industri, Gan Kim Yong berkata ramai yang bertanya apakah kerajaan akan meneruskan rancangannya untuk membuka kembali ekonomi walaupun kadar vaksinasi Singapura tinggi. Kira-kira 81 peratus penduduk negara itu telah divaksinasi sepenuhnya.

Kebimbangan ini timbul setelah Menteri Kewangan Lawrence Wong pada Isnin lalu menggesa warga Singapura untuk mengurangkan aktiviti sosial yang tidak penting untuk dua minggu akan datang ketika kes Covid-19 melonjak.

“Walaupun kita memahami bahawa banyak yang memilih jalan lebih lurus melawan Covid-19, kita telah mengatakan sebelumnya bahawa kita mesti menjangkakan beberapa laluan berliku.

“Memandangkan virus yang tidak dapat diramalkan, kita harus bersiap sedia untuk mengubahsuai rancangan tatkala pelan itu terus berjalan,” katanya.

Katanya, Singapura akan terus meningkatkan pelaksanaan program vaksinasi selain mempercepatkan pemberian dos penggalak dan memperhebatkan ujian saringan.

Sebagai tindak balas terhadap peningkatan kes, Singapura akan mengubah cara pengesanan dan pengurusan pesakit Covid-19.

Negara itu akan memberi tumpuan kepada pengesanan kontak dan kuarantin ke atas kelompok besar dan persekitaran yang rentan seperti hospital, kerana jumlah jangkitan yang semakin meningkat menyukarkan petugas menangani setiap kes.

Sementara itu Menteri Kesihatan Singapura, Ong Ye Kung berkata berdasarkan pengalaman negara lain menunjukkan gelombang jangkitan mengambil masa empat hingga lapan minggu untuk mencapai kemuncak sebelum jumlah kes akan semakin menurun.

“Singapura kini memasuki hari ke-18 – kira-kira dua dua setengah minggu – menuju gelombang semasa, kemungkinan akan menyaksikan kes meningkat secara pesat, berpotensi mencapai kemuncak sekitar 3,000 sebelum ia mulai stabil.

“Tetapi bagaimana ianya akan benar-benar terjadi bergantung kepada apa yang dilakukan oleh rakyat Singapura secara kolektif – termasuk sama ada mereka menjalani ujian secara meluas,” katanya. – Agensi


PH banyak main isu 3R tapi yang kena kenapa pemimpin PN sahaja? soal Wan Saiful

Pemimpin Pakatan Harapan (PH) dan DAP didakwa berterusan menyentuh isu sensitif namun tiada tindakan tegas diambil, kata Datuk Wan Saiful Wan Jan.

Ahli Parlimen Tasek Gelugor itu mengungkit isu sensitif melibatkan raja, kaum dan agama (3R) yang dimainkan pemimpin DAP khususnya semasa berceramah di Pulau Pinang, ia ekoran laporan portal berbahasa Cina yang dilihat membangkitkan sentimen agama dan kaum.

“Mereka mengatakan isu berkait dengan 3R adalah isu sensitif yang tidak sepatutnya disentuh. Tapi kalau dilihat sebenarnya yang lebih banyak menyentuh isu-isu yang sensitif ini adalah di sebelah PH dan DAP.

“Tetapi melabelkan PN yang sentuh isu 3R. Ini satu tindakan tidak bertanggungjawab seolah-olah mereka tidak memainkan isu 3R,” katanya dipetik laporan Malaysia Gazette hari ini.

Wan Saiful juga mengingatkan Perdana Menteri Datuk Seri Anwar Ibrahim agar tidak terlepas pandangan dengan tindakan Timbalan Ketua Menteri Pulau Pinang, Prof Dr P. Ramasamy yang menyentuh isu 3R secara terang-terangan.

“Prof Ramasamy sengaja menimbulkan isu berkaitan dengan perobohan kuil dipetik secara spesifik iaitu Kuil Sri Madurai Veeran di Alor Setar dan Kuil Sri Raja Muniswaran di Kuala Kedah.

“Beliau menimbulkan isu ini pada waktu ini, isu berkait dengan agama, perobohan kuil yang pasti dilakukan mengikut undang-undang, kalau tidak setuju, sila buat tuntutan di mahkamah.

“Tapi dia timbulkan isu ini dengan tujuan untuk mempengaruhi dan menghasut penganut agama Hindu untuk membenci tindakan itu yang dilakukan oleh pihak berkuasa mengikut saluran undang-undang,” katanya lagi.

Wan Saiful berkata ketegasan Anwar hanya lakonan semata-mata menjelang Pilihan Raya Negeri (PRN) di enam negeri tidak lama lagi.

“Isu perobohan kuil, kenapa sekarang ditimbulkan, kenapa tak disebut sebelum ini? Kenapa tak ikut saluran perundangan untuk membantah, kenapa ditimbulkan semasa pilihan raya.

“Apabila kerajaan bercakap mengawal selia media dengan peraturan mereka, tak nak isu sensitif disebut, ini semua lakonan sahaja.

“Dia main isu sendiri, dia melabel seolah-olah orang lain main isu tersebut,” katanya.


Lima maut, 40 cedera SUV rempuh perarakan Krismas di Wisconsin

Lima maut, manakala lebih 40 lagi cedera, termasuk kanak-kanak, selepas sebuah kenderaan utiliti sukan (SUV) yang dipandu laju merempuh perarakan Krismas di sebuah pekan kecil di Waukesha, Wisconsin, Amerika Syarikat (AS), hari ini.

Angka kematian dan kecederaan boleh berubah, kata pegawai kesihatan tempatan.

Ketua Polis Waukesha, Dan Thompson memberitahu wartawan seorang individu ditahan dan SUV berkenaan dirampas dalam kejadian di bandar yang dihuni kira-kira 72,000 penduduk, 32 kilometer di barat Milwaukee.

Sehingga kini, katanya polis belum dapat memastikan sama ada insiden itu ada kaitan dengan pengganas atau tidak kerana langkah berjaga-jaga telah ditarik balik.

Klip video yang tular di media sosial menunjukkan sebuah SUV merah dipandu dengan laju merempuh orang ramai, termasuk kanak-kanak, yang menyertai perarakan itu.

Thompson berkata pegawai polis terpaksa melepaskan tembakan ke arah kenderaan itu untuk menghentikannya.

Gambar dan video Waukesha yang tersebar di Twitter menunjukkan kereta polis dan ambulans memenuhi jalan yang dihiasi dengan lampu Krismas selepas kejadian itu, yang berlaku sejurus selepas 430 petang.

Hospital Kanak-Kanak Wisconsin berkata mereka telah menerima 15 pesakit setakatjam 8 malam, tanpa kematian dilaporkan pada masa itu. – Agensi


Kit Siang perlekeh ‘Kerajaan Allah’ bukti kebiadaban DAP terhadap Islam

Tindakan Penasihat DAP, Lim Kit Siang memuat naik tulisan dalam Facebook rasminya hari ini yang mempersendakan ‘Kerajaan Allah’ dengan sendiri menjelaskan betapa biadabnya kepemimpinan parti itu terhadap Islam sebagai agama Persekutuan.

Ketua Penerangan Armada Bersatu Nasional, Mohd Ashraf Mustaqim Badrul Munir berkata tambah mengecewakan apabila tidak ada pemimpin Islam dalam DAP yang berani menegur Kit Siang tatkala Allah SWT dipersendakan dan diperlekeh.

Terdahulu bapa kepada Setiausaha Agung DAP, Lim Guan Eng itu menulis:

“If “Allah’s government” is the best form of government in Covid-19 Pandemic, why Malaysia is the last in the Economist’s global normalcy index losing out to countries none of which can claim to be “Allah’s government”.

Terjemahan:

Jika “Kerajaan Allah” adalah sebaik-baik kerajaan dalam Pandemik Covid-19, mengapa Malaysia adalah yang terakhir dalam indeks normal global Ekonomi ketinggalan kepada negara-negara yang tiada satu pun yang boleh mengaku sebagai “Kerajaan Allah”.

Kiriman Kit Siang itu mendapat lebih 182 perkongsian dan lebih 602 komen yang menyokong dan membantah kenyataannya. Tetapi kira-kira 10 minit kemudian Kit Siang telah memadam kiriman itu.

Difahamkan, istilah “Kerajaan Allah” yang disebut Kit Siang itu merujuk kepada tazkirah secara maya oleh Presiden PAS, Datuk Seri Abdul Hadi Awang yang jelas mengajak umat Islam agar bermuhasabah dan berikhtiar dengan akal dan ilmu yang dikurniakan oleh Allah SWT selain bersabar dalam sama membantu ‘kerajaan manusia’ yang serba kekurangan.

Menurut Ashraf Mustaqim, apa yang diperkatakan Presiden PAS itu bukannya merujuk bahawa ‘kerajaan ini’ (kerajaan Malaysia) adalah kerajaan Allah, melainkan Allah dan seluruh zat-Nya yang bersemayam di Arasy’ yang maha kuasa atas tiap sesuatu.

Sehubungan itu, Armada Bersatu mengecam sekeras-kerasnya pernyataan ‘falasi’ yang telah dimainkan ‘de facto’ DAP itu yang secara jelas telah menyelewengkan ‘tazkirah maya’ Presiden PAS, sekali gus secara terang-terangan mempersenda umat Islam.

Katanya, dalam tazkirah itu Hadi secara terang berbicara mengenai hakikat yang berbalik perihal keimanan atas keyakinan dan ketentuan bahawa hanya Allah SWT yang Maha Kuasa mampu menghilangkan penyakit serta mengabulkan segenap ikhtiar manusia.

“Ini berdasarkan pernyataan beliau sebagaimana dipetik:

‘Hanya kerajaan Allah yang Maha Berkuasa dan Maha Sempurna boleh menghapuskan wabak ini pada bila-bila masa. Adapun kerajaan manusia tetap menghadapi kekurangan dan kelemahan, serta wajib melakukan muhasabah bagi menampung kekurangan tersebut. Hanya mereka yang jahil agama sahaja mencari kelemahan dan kekurangan untuk diuar-uarkan, tanpa sama-sama tolong-menolong dalam menghadapi keadaan yang sangat mencabar seluruh dunia dan penduduknya.’

“Jelas pemahaman Kit Siang tersasar, tambah mengecewakan takkan tiada satu pun pemimpin yang ada keimanan kepada Allah SWT serta pada agama Islam dalam DAP, yang berani menegur Kit Siang saat Allah SWT yang maha kuasa dipersenda diperlekehkan?.

“Ini adalah bukti tak sudah betapa biadabnya kepimpinan DAP seperti Kit Siang dan betapa halusnya permainan politik DAP untuk menanam kebencian dan bawa idealisme kebebasan pemikiran semata dari bersulam keimanan khususnya buat umat Islam dalam pada ummah terus maju dan berikhtiar bertepatan kemajuan Sains dan Teknologi,” tegas Ashraf Mustaqim.


Penerima dos lengkap rakyat Malaysia antara dibenar masuk UK

United Kingdom (UK) mengumumkan kelonggaran bagi mereka yang sudah divaksin sepenuhnya, termasuk rakyat Malaysia, untuk keluar dan masuk ke negara itu.

Berita baik buat pengembara ini diumumkan menerusi laman web rasmi yang menjelaskan peraturan perjalanan antarabangsa ke negara itu dilabel mengikut warna sistem lampu isyarat – merah, kuning dan hijau – kini dipinda menjadi satu label bermula 4 Oktober ini.

Menerusi sistem baharu itu, ia akan memudahkan pihak berkuasa untuk mengenal pasti kemasukan pelancong dari seluruh dunia.

Malaysia merupakan salah satu negara yang tersenarai dalam 17 negara yang diiktiraf untuk masuk ke England.

Hanya penerima vaksin lengkap jenis AstraZeneca, Pfizer, Moderna atau Janssen termasuk dua dos campuran dari mana-mana vaksin jenama itu, akan diterima masuk ke England.

Selain Malaysia, Jepun, New Zealand dan Singapura juga termasuk dalam senarai yang tidak perlu melakukan ujian saringan PCR sebelum berlepas.

Namun, pengunjung hanya perlu menempah dan membayar sendiri ujian saringan Covid-19 yang akan dilaksanakan pada hari kedua selepas tiba di England di samping melakukan kuarantin kendiri selama 10 hari.

Bagi mereka yang gagal mengemukakan bukti sudah lengkap divaksin perlu mengikut peraturan sedia ada berhubung kemasukan tanpa vaksin di mana mereka perlu melakukan ujian saringan PCR sebelum berlepas, serta ujian saringan Covid-19 pada hari kedua dan kelapan dengan kuarantin kendiri selama 10 hari selepas ketibaan.

Semua pelancong juga dikehendaki mengisi borang pengesan diri dalam tempoh 48 jam sebelum sampai di England.

Sementara itu, antara negara yang tersenarai sebagai ‘merah’ adalah Cuba, Indonesia, Myanmar, Pakistan, Filipina, Thailand dan Venezuela.

Sekiranya pelancong dari senarai ‘merah’ ingin ke England, mereka perlu melalui peraturan perjalanan dengan lebih ketat.

Sabtu lalu, melalui data rasmi UK mencatatkan lebih 30,144 kes baharu dengan 164 kematian dilaporkan. Data tujuh hari terakhir menunjukkan, kematian di UK meningkat dua peratus, manakala kes harian terus menurun kepada 20.4 peratus dari minggu lalu.


Subsidi elektrik: Kaji kesan sebelum umum, Muhyiddin tegur Anwar

Kerajaan perlu lebih teliti dan tidak terburu-buru dalam membuat sesuatu keputusan yang memberi kesan kepada rakyat terutama melibatkan subsidi.

Bekas Perdana Menteri, Tan Sri Muhyiddin Yassin berkata sebagai kerajaan setiap keputusan yang dibuat itu perlu diteliti kesannya bagi setiap peringkat.

“Dia (Datuk Seri Anwar Ibrahim) mungkin kata cara itu bagi mengurangkan bebanan. Saya faham tapi kita bila Kabinet buat keputusan dia ada dia punya andaian.

“Kalau buat begini, kesan pada sektor mana? Kalau buat begini, kesan pada domestik atau tidak ataupun, sektor industri atau tidak?

“Tetapi terbukti apabila kerajaan buat keputusan terkini itu, ada pihak yang rasa tidak berpuas hati sebab mereka terpaksa membayar bil elektrik yang lebih tinggi,” katanya ketika sidang akhbar Majlis Penganugerahan Geran Penyelidikan Program Pembangunan Dasar MASA (MPDP) 2.0 di Kuala Lumpur, pada Rabu.

Muhyiddin berkata demikian untuk mengulas pengumuman terkini Perdana Menteri, Datuk Seri Anwar Ibrahim berhubung penggunaan elektrik berlebihan di rumah bakal dikenakan caj tarif semasa tanpa subsidi.

Isnin lalu, Anwar mengumukan isi rumah yang menggunakan elektrik pada jumlah amat tinggi tidak lagi akan menikmati subsidi daripada kerajaan.

Jelas Anwar, rumah perseorangan yang penggunaan elektriknya sangat tinggi seperti penggunaan tiga kipas dan empat penyaman udara harus membayar kos sebenar dan tidak menikmati subsidi lagi.

Pengumuman itu menerima pelbagai reaksi daripada warga net yang rata-rata marah dengan keputusan itu lebih-lebih lagi dalam keadaan cuaca panas melampau yang melanda negara.

Dalam pada itu, ketika berucap pada majlis tersebut Muhyiddin menegaskan beberapa kajian menunjukkan rakyat Malaysia terutamanya golongan B40 dan M40 merasakan kedudukan kewangan peribadi mereka semakin terjejas hingga ada gesaan yang kuat supaya kerajaan membenarkan pengeluaran Kumpulan Wang Simpanan Pekerja (KWSP).

“Malangnya, kerajaan tidak mendengar keluhan dan permintaan rakyat selain tidak mempunyai sebarang langkah konkrit bagi membantu rakyat menghadapi zaman sukar pada masa ini.

“Janganlah semasa sebelum berkuasa pandai bercakap tetapi apabila berkuasa tak pandai buat. Malah, menutup mata dan memekakkan telinga apabila berhadapan dengan tuntutan rakyat. Langsung tidak peka dan tidak prihatin terhadap nasib rakyat jelata,” katanya.

Sementara itu, Muhyiddin yang juga Pengerusi MASA berbesar hati kerana MPDP 2.0 mendapat sambutan memberangsangkan daripada kalangan ahli penyelidik dan akademik dari institut pengajian tinggi awam (IPTA) dan swasta (IPTS) di seluruh negara.

Tambahnya, 27 kertas cadangan disenarai pendek panel penilai dan setiap penerima geran MPDP 2.0 layak menerima geran penyelidikan sebanyak RM10,000.

Antara bidang tumpuan penyelidikan MPDP 2.0 merangkumi isu-isu relevan seperti perubahan iklim, keterjaminan bekalan makanan, menangani keciciran pembelajaran, memacu perniagaan, rumah mampu milik, pembinaan daya tahan sistem kesihatan dan kesiapsiagaan menghadapi krisis pada masa depan serta perlindungan sosial.


Mekanik 19 tahun didakwa bunuh teman wanita minggu lepas

Seorang mekanik didakwa di Mahkamah Majistret Klang hari ini (30 Ogos 2022) atas pertuduhan membunuh teman wanitanya dalam kejadian pada minggu lepas.

Tertuduh, Amirul Amin Amirruddin,19, didakwa membunuh Nurul Shahira Abdullah, 24, di sebuah rumah di Lorong Haji Mahat, Kampung Sri Pandan, di sini jam 7.18 malam pada 24 Ogos lepas.

Bagaimanapun, tiada pengakuan direkodkan kerana kes bunuh di bawah bidang kuasa Mahkamah Tinggi dan tertuduh hanya mengangguk faham ketika pertuduhan terhadapnya dibacakan di hadapan Majistret Noorjidah Mohd Jusan.

Amirul Amin didakwa mengikut Seksyen 302 Kanun Keseksaan yang memperuntukan hukuman mati, jika sabit kesalahan.

Pendakwaan dikendalikan Timbalan Pendakwa Raya Muhammad Hanis Zulkapli, manakala tertuduh diwakili peguam Mohd Norazihan Adnan dan Althea Suraya Rahmat.

Mahkamah menetapkan 26 Okt ini untuk sebutan semula kes bagi serahan laporan bedah siasat, forensik dan asid deoksiribonukleik (DNA).

Pada 25 Ogos lepas, media melaporkan seorang wanita berusia 24 tahun ditemukan mati dipercayai akibat ditekup menggunakan bantal oleh kekasihnya di sebuah rumah di Kampung Sri Pandan, Klang. – Bernama


Selepas dilantik TPM, Zahid puji Anwar pula lantik diri sendiri jadi Menteri Kewangan

Timbalan Perdana Menteri memuji cikgunya, Datuk Seri Anwar Ibrahim yang melantik dirinya sendiri menjadi Menteri Kewangan dalam kerajaan campuran Pakatan Harapan (PH)-Barisan Nasional (BN).

Datuk Seri Ahmad Zahid Hamidi tidak dapat menerima kritikan yang dibuat terhadap Perdana Menteri selepas pelantikan diri sendiri menjadi Menteri Kewangan memandangkan cikgunya itu seorang yang berpengalaman dan mempunyai kelayakan untuk memegang jawatan penting tersebut.

“Anwar juga pernah diiktiraf sebagai Menteri Kewangan terbaik dunia oleh Euro Money Magazine dan Menteri Kewangan Terbaik Asia oleh Asia Money Magazine.

“Anwar juga pernah mendapat The Asian of The Year dan Malaysia mendapat gelaran The Asian Tiger kalangan negara Asia ketika Anwar menjadi Menteri Kewangan.

“Sudah pasti pelabur asing lebih yakin untuk membuat pelaburan apabila Anwar memegang jawatan menteri kewangan,” katanya dipetik dalam hantaran Facebooknya.

Zahid melatah selepas Pengerusi Perikatan Nasional (PN), Tan Sri Muhyiddin Yassin mengkritik barisan Kabinet yang dibentuk tidak mencerminkan aspirasi rakyat kerana sanggup mengangkat seorang kluster mahkamah menjadi orang penting dalam kerajaan.

Untuk rekod, Zahid ketika ini masih sedang berdepan puluhan pertuduhan yang sedang dibicarakan di mahkamah tetapi Anwar tidak melihat itu sebagai penghalang untuk melantik anak muridnya itu menjadi TPM.

Muhyiddin membidas Anwar kerana menggadai prinsip tata kelola yang baik sebagaimana dijajanya ketika kempen Pilihan Raya Umum Ke-15 (PRU-15) apabila melantik kleptokrat menganggotai Jemaah Menterinya.

Presiden Bersatu itu berkata Jemaah Menteri diumum Anwar malam tadi adalah barisan Kabinet paling mengecewakan dalam sejarah negara apabila seorang yang telah dipanggil membela diri terhadap 47 pertuduhan jenayah rasuah, pecah amanah dan pengubahan wang haram di mahkamah dilantik sebagai TPM.

“Tindakan Anwar ini ibarat menjual maruah negara semata-mata kerana keinginannya menjadi Perdana Menteri,” katanya dalam kenyataan semalam.


Tindakan pantas tangani pandemik bolehkan kehidupan kembali normal

Tindakan pantas kerajaan menangani pandemik Covid-19, termasuk melaksanakan Perintah Kawalan Pergerakan (PKP) serta program imunisasi, membolehkan seluruh sektor kehidupan dibuka semula.

Bekas Perdana Menteri Tan Sri Muhyiddin Yassin yang mengetuai kerajaan pada peringkat awal pandemik itu bersyukur kerana hasil usaha gigih kerajaan ketika itu, kini rakyat dapat menjalani kehidupan biasa.

Ini adalah hasil tindakan pantas dan drastik Kerajaan ketika itu memperkenalkan program imunisasi besar-besaran kepada rakyat jelata yang menyaksikan hampir kesemua populasi dewasa sudah menerima dos lengkap vaksinasi masing-masing.

“Keadaan ini membolehkan seluruh sektor kehidupan dibuka sepenuhnya seperti sediakala,” Dalam perutusan sempena Hari Nuzul al-Quran kepada seluruh umat Islam, malam ini.

Katanya, rakyat seharusnya berasa beruntung kerana pada tahun ini dapat melaksanakan pelbagai aktiviti berkaitan sambutan Nuzul al-Quran sebagaimana biasa seperti majlis tadarus dan tadabur serta majlis khatam al-Quran secara beramai-ramai di masjid atau di surau.

“Alhamdulillah, saya difahamkan hampir kesemua masjid dan surau di negara ini menganjurkan majlis seperti ini.

“Keadaan ini berbeza ketika negara berada dalam tempoh pelaksanaan PKP akibat pandemik Covid-19 dua tahun lalu yang mana semua majlis sedemikian hanya boleh diadakan di rumah masing-masing,” katanya yang juga Pengerusi Majlis Pemulihan Negara.

Justeru, Muhyiddin mengajak umat Islam menggunakan peluang yang ada untuk melipatgandakan amalan yang dituntut seperti solat fardu berjemaah, solat tarawih, qiamullail di masjid atau surau serta bersedekah terutama kepada golongan yang memerlukan.

“Selain menghayati dan mengambil iktibar daripada peristiwa Nuzul al-Quran ini, marilah kita sama-sama memanfaatkannya dalam kehidupan seharian. Semoga kita memperoleh keberkatan daripadanya.

“Saya juga berdoa semoga kita semua diberi kesihatan dan dipermudahkan Allah untuk menunaikan ibadah sepanjang Ramadan ini, insya-Allah. Selamat menyambut Hari Nuzul al-Quran 1443H,” katanya.


KKM keluar senarai 58 kit kendiri diberi kelulusan bersyarat

Sebanyak 58 kit ujian kendiri Covid-19 yang sudah diberikan kelulusan bersyarat Pihak Berkuasa Peranti Perubatan (MDA) dikeluarkan Kementerian Kesihatan (KKM) hari ini.

Dalam pengumuman oleh Ketua Pengarah Kesihatan, Tan Sri Dr Noor Hisham Abdullah, berkata kit ujian kendiri diluluskan itu dijual di farmasi komuniti, fasiliti kesihatan dan premis yang berdaftar dengan Kementerian Perdagangan dan Hal Ehwal Pengguna (KPDNHEP) sahaja.

“Orang awam dinasihatkan supaya membeli kit ujian di fasiliti berkenaan sahaja,” katanya dalam ciapan di akaun Twitternya, hari ini.

Orang ramai boleh merujuk senarai lengkap mengenai kit ujian itu di portal rasmi MDA di https://portal.mda.gov.my atau laman Facebook dan Instagram MDA.

Setakat ini, kit ujian kendiri Covid-19 difahamkan turut diimport dari China dan Korea, selain diperoleh dari pengeluar tempatan.

Sebanyak 2,570 premis perniagaan berdaftar dibawah KPDNHEP, kategori pasar raya, rangkaian kedai serbaneka dan stesen minyak juga sudah diberi kelulusan untuk menjual kit ujian kendiri jenis RTK Antigen.


Walaupun bergelar banduan, nama Najib dalam senarai calon: Laporan

Datuk Seri Najib Razak – yang kini menjalani hukuman penjara 12 tahun di Penjara Kajang – disenaraikan sebagai calon bagi mempertahankan kerusi Parlimen Pekan pada Pilihan Raya Umum Ke-15 (PRU-15) akan datang.

Namanya adalah antara lima calon yang disenaraikan UMNO Bahagian Pekan.

Timbalan Ketua UMNO Bahagian Pekan Datuk Seri Zamri Ramly berkata keputusan itu dibuat selepas mengambil kira bekas Presiden UMNO itu masih berpeluang bertanding sekiranya beliau berjaya dalam permohonan menyemak semula keputusan Mahkamah Persekutuan Ogos lalu.

Menurutnya, sekiranya keputusan mahkamah memihak kepada Najib dan ditakdirkan bebas sebelum penamaan calon, dia masih layak bertanding bagi mempertahankan kerusi Parlimen itu.

“Jadi tiada masalah bagi UMNO Pekan untuk menyenaraikan nama Najib dalam senarai calon untuk PRU-15 ini,” katanya ketika menurut Sinar.

Sementara itu Zamri berkata, UMNO Pekan tidak berhasrat meletakkan anak sulung Najib, Datuk Nizar Najib atau anak perempuannya, Nooryana Najwa di kerusi Parlimen itu.

Menurutnya, sebagai Ketua Pemuda Pekan, Nizar digalakkan untuk bertanding di kerusi Dewan Undangan Negeri (DUN).

“Nooryana pula tidak aktif berpolitik jadi mungkin belum masanya namanya dicalonkan,” katanya.


Syukur hari raya kembali disambut dalam suasana normal: Muhyiddin

Tan Sri Muhyiddin Yassin melahirkan rasa bersyukur selepas rakyat dapat kembali menyambut hari raya tahun ini dalam suasana normal selepas dua tahun dibelenggu dengan pandemik Covid-19.

Mantan Perdana Menteri itu berkata sambutan hari raya yang disambut pada Isnin dengan kemeriahan orang ramai pulang ke kampung halaman adalah hasil hasil komitmen dan disiplin rakyat secara keseluruhannya, dalam memerangi Covid-19.

Selain itu, menurut Muhyiddin, terbukti langkah serta pendekatan drastik kerajaan sejak awal pandemik bermula lagi adalah tepat apabila hampir semua rakyat sudah menerima vaksin dan penularan dapat dilandaikan.

Beliau yang juga Pengerusi Majlis Pemulihan Negara (MPN) berkata, ia termasuk pelbagai bentuk inisiatif pemulihan negara yang giat dilaksanakan bagi memastikan Malaysia dapat keluar daripada belenggu pandemik, sekali gus rakyat kembali menjalani kehidupan biasa.

“Saya bersyukur kerana beberapa cadangan dan syor yang dibuat oleh Majlis Pemulihan Negara yang saya sendiri pengerusikan diterima kerajaan.

“Antaranya pembukaan pintu sempadan negara sepenuhnya serta peralihan ke fasa endemik mulai 1 April lalu yang menjadi ‘exit strategy’ (strategi keluar) bagi membolehkan rakyat kembali kepada kehidupan normal,” katanya dalam ucapan sempena Aidilfitri yang akan disambut esok.

Susulan Aidilfitri yang akan disambut dalam keadaan normal, Muhyiddin berkata, perayaan itu sudah pasti ditunggu-tunggu oleh semua orang kerana sudah dua kali sambutan itu tidak dapat diraikan dalam suasana perayaan yang sebenarnya, gara-gara pandemik Covid-19.

“Alhamdulillah tahun ini, Insya-Allah suasana berhari raya kita kembali normal seperti tahun-tahun sebelum pandemik Covid-19, walaupun masih mengikut SOP yang ditetapkan,” katanya.

Presiden Bersatu itu turut sempat menitipkan nasihat buat mereka yang merancang untuk pulang ke kampung halaman supaya berhati-hati apabila memandu di jalan raya.

Katanya, kepatuhan kepada peraturan jalan raya dan sentiasa mengutamakan keselamatan diri serta pengguna jalan raya lain adalah perkara mustahak yang perlu dititikberatkan.

“Kalau rasa penat, berhenti dan berehat seketika atau bergilir memandu dengan ahli keluarga lain. Saya doakan saudara-saudari dilindungi Allah dan selamat sepanjang perjalanan pergi dan balik,” katanya.

Dalam ucapannya, Muhyiddin turut menggesa semua pihak yang gembira dan teruja menyambut lebaran kali ini supaya jangan sesekali melupakan golongan tidak bernasib baik, yang berada dalam kesusahan, kesempitan hidup atau dihimpit kemiskinan.

Justeru, beliau mengajak semua bersama-sama membantu golongan yang tidak bernasib baik ini bagi memberikan mereka sedikit kegembiraan menyambut Aidilfitri.

“Begitulah juga dengan saudara seagama kita di negara-negara bergolak seperti di Palestin, Syria, Iraq dan beberapa negara lagi yang menyambut 1 Syawal dalam keadaan perang yang masih tidak berkesudahan.

“Walaupun kita tidak dapat membantu secara fizikal, marilah kita sama-sama berdoa agar konflik yang sedang melanda negara mereka cepat berakhir dan rakyat dapat kembali menjalani kehidupan dalam suasana aman damai,” katanya.


Lebih sejuta remaja, 94 peratus dewasa telah lengkap divaksin

Lebih sejuta remaja berusia 12 hingga 17 tahun telah melengkapkan suntikan vaksin Covid-19 masing-masing sehingga semalam, umum Kementerian Kesihatan (KKM), hari ini.

Menurut statistik yang dikeluarkan KKM menerusi laman sesawang COVIDNOW hari ini, 1,039,689 atau 33 peratus remaja telah melengkapkan suntikan vaksin dua dos masing-masing sejak Program Imunisasi Covid-19 Kebangsaan (PICK) Remaja dilancarkan 20 September lalu.

Sementara itu, sebanyak 79.1 peratus atau 2,491,822 remaja lagi menerima sekurang-kurangnya satu dos suntikan daripada vaksin dua dos.

Keseluruhanya 3,531,511 dos diberikan golongan remaja dengan semalam sahaja sebanyak 106,858 dos diberikan, membabitkan 98,729 remaja lengkap divaksin dan 8,129 lagi menerima dos pertama, manakala 20.9 peratus remaja yang disasarkan belum divaksin.

Pada masa sama, KKM memaklumkan sehingga semalam, 94 peratus atau 22,013,263 individu dewasa di seluruh negara telah lengkap menerima vaksin masing-masing.

Statistik yang dikeluarkan juga menunjukkan sehingga semalam 97.2 peratus atau 22,764,203 lagi populasi dewasa menerima sekurang-kurangnya satu dos daripada vaksin dua dos atau vaksin dos tunggal.

Dalam tempoh sama juga seramai 32,121 individu yang layak telah menerima suntikan dos penggalak.

Keseluruhannya 44,649,600 dos telah diberikan kepada individu dewasa sejak PICK dilancarkan pada 24 Februari lalu.

Semalam sahaja sebanyak 27,826 dos diberikan membabitkan 19,846 individu dewasa lengkap divaksin, 6,615 lagi menerima sekurang-kurangnya satu dos dan 1,365 menerima dos penggalak.

Bagi keseluruhan populasi yang layak menerima vaksin Covid-19 di negara ini, 70.6 peratus atau 23,052,952 individu telah lengkap divaksin, dan 77.3 peratus atau 25,256,025 lagi menerima sekurang-kurangnya satu dos.

Sebanyak 134,684 dos vaksin diberikan semalam membabitkan 118,575 individu melengkapkan vaksinasi dan 14,744 lagi menerima sekurang-kurangnya satu dos.


Sah UMNO, PH disertai DAP bekerjasama hadapi PRN

UMNO mengesahkan akan bekerjasama dengan Pakatan Harapan (PH), termasuk DAP, menghadapi enam pilihan raya negeri (PRN) dalam tempoh beberapa bulan akan datang, namun memilih untuk kekal menggunakan logo Barisan Nasional (BN).

Ini bermakna kedua-dua gabungan yang membentuk Kerajaan Pusat itu akan masing-masing berdepan satu lawan satu dengan Perikatan Nasional (PN) dalam PRN Kedah, Kelantan, Terengganu, Pulau Pinang, Selangor dan Negeri Sembilan.

Sejumlah 245 kerusi Dewan Undangan Negeri (DUN) akan dipertandingkan dalam PRN itu iaitu 56 kerusi di Selangor; Kelantan (45); Pulau Pinang (40) Negeri Sembilan dan Kedah masing-masing 36 kerusi; dan Terengganu (32)

Perancangan itu sekali gus menunjukkan UMNO tidak akan meletakkan calon di kawasan Dewan Undangan Negeri (DUN) yang akan ditandingi PH, dan jenteranya akan diguna untuk membantu calon PH. Demikian juga sebaliknya, PH akan membantu calon UMNO.

Kerjasama kedua-dua gabungan itu adalah antara disentuh Datuk Seri Ahmad Zahid Hamidi melalui melalui Taklimat Presiden UMNO di hadapan lebih 3,000 perwakilan parti itu yang berlangsung secara tertutup di Pusat Dagangan Dunia (WTC) Kuala Lumpur, hari ini (11 Januari 2023).

Ia disahkan Ketua Penerangan UMNO, Isham Jalil,yang dilaporkan berkata persediaan UMNO berdepan enam PRN itu antara isu utama disentuh Zahid dalam sesi taklimat berlangsung kira-kira sejam itu.

Memetik BH beliau berkata Zahid turut menekankan pentingnya ahli dan pimpinan parti mengekalkan perpaduan dan solidariti untuk memastikan UMNO dapat bersedia sepenuhnya berdepan PRN itu.

Taklimat itu diadakan sempena Perhimpunan Agung UMNO 2022 (PAU 2022) yang membuka tirainya dengan perasmian serentak persidangan tiga sayap parti iaitu Wanita, Pemuda dan Puteri sehingga Sabtu ini.

Dalam pada itu, Ahli Majlis Tertinggi (MT) UMNO, Datuk Seri Abdul Rahman Dahlan dilaporkan berkata, Zahid menggesa ahli parti untuk bersikap optimistik bagi berdepan enam PRN yang perlu diadakan selewat-lewatnya pertengahan tahun ini.

Selain itu, katanya, Presiden UMNO itu juga menyentuh mengenai kepentingan kerjasama antara BN dan PH.


Darwin turut rasai gempa pagi tadi

Satu gempa bumi kuat berukuran 6.0 magnitud mengoncang Laut Banda di kepulauan barat daya Indonesia pagi tadi, yang turut dirasai hingga ke Darwin, Australia.

Pusat Kajian Geologi Amerika Syarikat berkata gempa berlaku kira-kira 182 kilometer di timur laut Lospalos di Timor Leste pada jam 3.30 pagi tadi.

“Ia berlaku pada kedalaman 126 kilometer. Tiada ancaman tsunami dikeluarkan,” lapor Biro Meteorologi Australia.

Lebih 100 penduduk di ibu kota wilayah utara Australia itu telah melaporkan mereka merasai gegaran ketika sedang tidur.

Masih belum diketahui sama ada terdapat sebarang kerosakan susulan gempa itu.

Darwin tidak asing dengan gempa bumi kerana jaraknya yang berdekatan dengan Indonesia, yang terletak ddalam lingkaran api pasifik.

Pada awal pagi 30 Disember 2021 lalu penduduk di wilayah berkenaan turut merasai gegaran gempa 7.3 magnitud yang melanda timur Timor Leste. – Agensi


Populasi kanak-kanak terima vaksin sudah lebih 30 peratus

Sebanyak 1,078,539 individu atau 30.4 peratus populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.

Berdasarkan data menerusi laman web CovidNOW, sejumlah 15,157,782 individu atau 64.4 peratus populasi dewasa negara pula telah menerima dos penggalak Covid-19 dan seramai 22,931,610 atau 97.5 peratus telah melengkapkan vaksinasi mereka manakala 23,208,205 atau 98.7 peratus telah menerima sekurang-kurangnya satu dos vaksin, menurut laporan Bernama.

Bagi remaja berusia 12 hingga 17 tahun, sebanyak 2,833,876 individu atau 91.1 peratus daripada populasi itu telah melengkapkan vaksinasi mereka manakala 2,934,067 atau 94.3 peratus telah menerima sekurang-kurangnya satu dos vaksin.

Sebanyak 62,983 dos vaksin diberikan semalam meliputi 18,781 dos pertama, 1,817 dos kedua dan 42,385 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,935,466.

Sementara itu, menurut portal GitHub Kementerian Kesihatan, 113 kes kematian akibat Covid-19 direkodkan semalam dengan Selangor mencatatkan 22 kes, diikuti Sabah (18), Johor (14), Kedah (12), Pulau Pinang (10) dan Pahang, sembilan kes.

Perak pula mencatatkan tujuh kes kematian, Negeri Sembilan (enam), Terengganu (empat), Kelantan (tiga) dan Melaka, Perlis, Sarawak, Kuala Lumpur masing-masing dua kes.


PRN Melaka: Calon Gerakan tanda tangan SD tak lompat parti

Lima calon Gerakan yang mewakili Perikatan Nasional (PN) pada Pilihan Raya Negeri (PRN) Melaka sudah menandatangani akuan bersumpah (SD) untuk tidak melompat parti

Langkah ‘kendiri’ diambil parti itu bertujuan memberi ‘perlindungan tambahan’ bagi mencerminkan mustahaknya nilai kesetiaan untuk ditonjolkan kepada rakyat, kata Presiden Gerakan, Datuk Dr Dominic Lau Hoe Chai.

Beliau berkata jika calon dari parti itu bertindak melompat parti seandainya menang PRN Melaka, individu itu dikehendaki mengosongkan kerusi ditandingi mereka sejajar persetujuan yang ditandatangani dalam SD berkenaan.

“Gerakan mengambil tindakan untuk meninggikan kepercayaan dan keyakinan rakyat terutama di kawasan yang Gerakan bertanding. Kita minta semua calon selain mereka berikrar akan bersama dengan parti Gerakan dan PN, mereka menandatangani SD.

“Ini menunjukkan hasrat kita untuk memberikan komitmen dan SD itu dengan jelas menyatakan selepas mereka menjadi ADUN (Ahli Dewan Undangan Negeri), jika mereka membuat keputusan nak lompat ke parti lain, mereka mesti kosongkan kerusi kawasan yang mereka dipilih dan PRK (Pilihan Raya Kecil) boleh diadakan. Ini kita katakan adil kepada semua rakyat.

“Mengapa kita katakan bahawa mereka kena kosongkan (kawasan ditandingi) kerana mengikut Artikel 10 kebebasan berpersatuan, maksudnya mereka boleh pilih mana-mana parti mereka nak bersama kerana akta (Anti Lompat Parti) belum diluluskan di Parlimen lagi.

“Sebab itulah, kita minta mereka tandatangani SD semalam dan hari ini, mereka bersama dengan kita untuk maklumkan kepada semua pengundi Melaka mengenai komitmen kita,” katanya pada sidang di Kuala Lumpur, hari ini.

Lima calon PRN Melaka dari Gerakan yang bertanding dengan lambang PN adalah Dhanesh a/l Basil (Asahan); Datuk Seri Michael Gan Peng Lam (Ayer Keroh); Patrick Ng Chin Kae (Kesidang); Clarice Chan Ming Wang (Bandar Hilir); dan Fong Khai Ling (Kota).

Katanya dalam SD itu juga calon sama ada terpilih atau tidak sebagai wakil rakyat di kawasan ditandingi nanti mesti kekal setia dan tidak akan sesekali mengkhianati Gerakan, PN dan kepercayaan pengundi di Melaka.

SPR menetapkan esok sebagai hari penamaan calon, diikuti 16 November bagi pengundian awal dan 20 November pengundian biasa.

PRN Melaka diadakan susulan keputusan Yang di-Pertua Negeri Tun Mohd Ali Rustam membubarkan Dewan Undangan Negeri (DUN) setelah mendapat nasihat Ketua Menteri Datuk Seri Sulaiman Md Ali yang kehilangan majoriti.


Bekas ketua hakim negara cemas di kandang saksi, lapor Bernama

Minggu lepas, dua mahkamah Kuala Lumpur menyaksikan sesuatu yang amat jarang berlaku – kehadiran dua bekas tokoh utama perundangan negara di kandang saksi.

Namun itulah yang berlaku apabila bekas Ketua Hakim Negara Tun Zaki Azmi, 76, serta bekas Hakim Mahkamah Persekutuan yang juga bekas Peguam Negara Tan Sri Mohamed Apandi Ali, 71, hadir di mahkamah untuk memberi keterangan, masing-masing sebagai saksi dan plaintif dalam perbicaraan berbeza.

Dua tokoh itu yang tidak asing dengan kerusi hakim, menceritakan pengalaman mereka memberi keterangan dari kandang saksi kepada Bernama.

Zaki yang menjadi Ketua Hakim Negara selama tiga tahun sejak 2008, ketawa apabila ditanya sama ada beliau berasa gementar memberi keterangan buat pertama kali sebagai saksi di hadapan hakim.

“Nak kata nervous sangat itu tidaklah, cuma sedikit cemas. Sebagai hakim saya biasa duduk di atas (mendengar kes), dan semasa menjadi peguam saya duduk di tempat peguam.

“Tapi pada Rabu lepas saya duduk di bawah, di tempat saksi,” kata Zaki yang tercatat dalam sejarah kehakiman Malaysia sebagai peguam pertama dilantik menjadi Hakim Mahkamah Persekutuan secara terus pada 2007.

Zaki berkata pengalaman memberi keterangan di kandang saksi itu agak menarik selain menjadi detik bersejarah bagi dirinya.

“Saya mula-mula pergi mahkamah pada 1987 semasa menjadi peguam. Minggu lepas saya pergi mahkamah sebagai saksi.

“Sememangnya itu satu pengalaman yang menarik dan hebat, menunggu di bilik saksi bersama-sama saksi lain sebelum dipanggil memberi keterangan. Sebagai bekas ketua hakim negara di Malaysia dan (ketua hakim) di Dubai, detik itu merupakan saat bersejarah bagi saya,” katanya.

Tidak ramai hakim atau peguam yang mempunyai kisah sedemikian untuk diceritakan kepada cucu mereka, tambah beliau.

Pada November 2018, Zaki menjadi tajuk berita utama apabila dilantik sebagai Ketua Hakim Mahkamah Tengah Kewangan Antarabangsa Dubai (DIFC) iaitu mahkamah yang mengendalikan pertelingkahan sivil serta komersial di Dubai, antara pusat kewangan utama dunia.

Pada Rabu lepas, Zaki memberi keterangan di Mahkamah Sesyen Kuala Lumpur sebagai saksi keenam pendakwaan dalam perbicaraan bekas Menteri Pembangunan Infrastruktur Sabah Datuk Peter Anthony yang berdepan pertuduhan menggunakan dokumen palsu berkaitan kontrak penyelenggaraan sistem.

Zaki memberi keterangan atas kapasitinya sebagai Pengerusi Lembaga Pengarah Universiti Malaysia Sabah, jawatan yang dipegang beliau dari 3 April 2013 hingga 31 Julai 2018.

Sementara itu, Mohamed Apandi yang kini bertugas sebagai peguam, merupakan Hakim Mahkamah Persekutuan sebelum dilantik ke jawatan Peguam Negara pada 2015.

Beliau juga menyifatkan pengalaman pertamanya memberi keterangan di mahkamah itu sebagai sesuatu yang hebat.

“Saya tidak rasa nervous sebab mahkamah dah jadi seperti playground (padang permainan) bagi saya. Saya pergi mahkamah hari-hari. Saya dah biasa tengok saksi angkat sumpah dan beri keterangan. Bila saya beri keterangan saya tenang saja,” katanya.

Mohamed Apandi yang menjadi Peguam Negara dari 27 Julai 2015 hingga 4 Jun 2018, memberi keterangan dalam perbicaraan kes saman fitnah beliau terhadap veteran DAP Lim Kit Siang di hadapan Hakim Mahkamah Tinggi Datuk Azimah Omar.


Tak ada niat lengahkan buka Parlimen tapi ada peraturan perlu dipatuhi, kata PM

Perdana Menteri Tan Sri Muhyiddin Yassin berkata beliau tidak berniat untuk melengah-lengahkan sidang Dewan Rakyat, sebaliknya ia perlu mematuhi beberapa peraturan penting terlebih dahulu.

Beliau berkata, kerajaan perlu memperhalusi semua perkara, termasuk peraturan tetap yang ada, bagi mengelak timbul masalah selepas sidang Dewan Rakyat diadakan.

“Saya faham tanggungjawab sebagai perdana menteri besar tetapi saya kena berlaku adil supaya nanti tidak timbul isu-isu dan masalah kemudian…Ini satu perkara yang harapnya rakyat faham dan tunggu,” katanya selepas melakukan lawatan ke pusat pemberian vaksin (PPV) Pusat Konvensyen Kuala Lumpur, hari ini.

Sambil berharap rakyat faham bahawa ada peraturan penting sebelum Parlimen dibuka beliau berkata, ia bukan soal kerajaan mahu menafikan hak Ahli Parlimen atau menyanggah kenyataan Yang di-Pertuan Agong atau Raja-raja Melayu.

Perdana Menteri berkata sebuah jawatankuasa yang dianggotai wakil kerajaan dan pembangkang telah dibentuk untuk meneliti aspek-aspek penting sebelum persidangan Parlimen diadakan.

Beliau memberikan komitmen bahawa keputusan pembukaan sidang Dewan Rakyat akan diputuskan oleh kedua-dua pihak kerajaan dan pembangkang di dalam jawatankuasa berkenaan.

“Saya minta jawatankuasa yang dianggotai wakil-wakil kerajaan dan pembangkang untuk nilai perkara berkenaan, dan selepas itu barulah mereka maklumkan kepada saya sama ada sudah bersedia atau tidak untuk memulakan sidang Parlimen.

“Sama ada persidangan akan dibuat secara hibrid atau fizikal, ini akan dirujuk kepada peraturan tetap yang ada sekarang,” katanya.

Perdana Menteri berkata, kerajaan antara lain perlu mengambil kira sama ada persidangan boleh diadakan secara fizikal, dan sama ada pelaksanaan secara hibrid selari adalah dengan peruntukan di dalam Peraturan-peraturan Majlis Mesyuarat.

Selain itu, jelasnya wujud juga keperluan untuk mengambil kira soal persiapan Parlimen bagi urusan persidangan secara fizikal itu sendiri, termasuklah aturan tempat duduk ahli Parlimen yang perlu mematuhi prosedur operasi standard (SOP) yang telah ditetapkan.


Ebit Lew mulakan misi bantuan kemanusiaan Palestin

Pendakwah terkenal Ustaz Ebit Lew dan beberapa kakitangannya sudah berlepas ke Kaherah, Mesir dalam Misi Bantuan Kemanusiaan ke Gaza, Palestin, malam tadi.

Dalam klip video yang dimuat naik malam tadi, Ebit Lew dilihat mengucapkan selamat tinggal kepada isterinya, sebelum menaiki pesawat ke Mesir. Tiket penerbangan mereka ditaja oleh Turkish Airlines.

Dalam kiriman di Facebook beliau pula, Ebit Lew meminta rakyat Malaysia berdoa semoga misi bantuan itu berjaya dilaksanakan.

“Pohon doakan ya Misi Bantuan Kemanusiaan Gaza Palestin. Semoga Allah bantu dan mudahkan semuanya. Ya Allah bantulah kami dan hanya kepadaMu kami berserah,” katanya.

Beliau turut berterima kasih kepada Menteri Luar, Datuk Seri Hishammuddin Hussein dan Wisma Putra kerana memberi sokong mempermudahkan misi kemanusiaan itu.

“Semoga setiap usaha kita demi rakyat Palestin dirahmati Allah SWT. Terima kasih DYAM Tengku Mahkota Johor yang memberi semangat dan doa.

“Terima kasih dan penghargaan juga kepada YAB Perdana Menteri Malaysia yang turut memberi sokongan misi kemanusiaan ini demi rakyat Palestin,” katanya.


PH, BN dah tadbir Melaka: PN belum (III – Berebut projek)

Kata penulis: Apa kata kali ini beri peluang kepada PN pula mentadbir Melaka. Cubalah untuk setahun lebih sahaja, bukan lama pun sebelum menjelangnya Pilihan Raya Umum Ke-15 (PRU15) yang selewat-lewatnya perlu diadakan pada 2023. Jika selepas itu tidak puas hati, buat keputusan baharu ketika PRU15. Tapi kalau OK, teruskan dengan PN.

Sambungan kisah…

Dalam artikel sebelum ini, penulis membangkitkan kenapa dua pemimpin UMNO berebut untuk menjadi Ketua Menteri (KM) Melaka. Adakah ia berkaitan projek mega RM43 bilion ‘Melaka Gateway’ yang dilancarkan Najib ketika beliau menjadi PM?

Ahli Dewan Undangan Negeri (ADUN) Lendu, Datuk Seri Sulaiman Md Ali yang disokong Pengerusi Badan Perhubungan Negeri, Datuk Seri Ab Rauf Yusoh, dan ADUN UMNO Sungai Udang yang juga bekas KM, Datuk Seri Idris Haron disokong Datuk Seri Najib Razak, bercakaran untuk menduduki kerusi KM.

Antara puncanya ialah perebutan bagi melaksanakan projek mega berbilion-bilion ringgit di pesisir pantai Melaka.

Di peringkat awal, dengan bantuan China, Najib pada Februari 2014 melancarkan projek Melaka Gateway disaksikan Idris sebagai KM pada ketika itu. Projek di luar pantai Melaka yang penuh kontroversi itu disebut-sebut sebagai yang terbesar di rantau ini, dan apabila siap, ia akan mengatasi Singapura.

Satu laporan menyebut bahawa selain pelabuhan laut dalam gergasi, Melaka Gateway direka bentuk untuk merangkumi daerah perniagaan, terminal pelayaran antarabangsa, banglo dengan marina peribadi, kondominium, hotel dan taman tema.

Projek bercita-cita tinggi di atas tanah seluas 546 hektar, yang merangkumi empat pulau buatan, akan mengubah situasi sejarah negeri yang membosankan itu kepada kuasa ekonomi yang moden, dan berkembang pesat.

Perdana Menteri China Li Keqiang juga pernah melawat projek itu pada 2015. Menjelang 2016, syarikat Malaysia yang kurang dikenali KAJ Development, pemaju induk projek itu, mendedahkan tiga rakan kongsi Chinanya – Kumpulan Pelabuhan Shenzhen Yantian, Kumpulan Pelabuhan Rizhao dan firma tenaga China milik kerajaan PowerChina.

Mengikut laporan itu Melaka Gateway hanyalah satu daripada banyak penjualan aset oleh Najib kepada China untuk menutup hutang 1MDB selepas berpuluh-puluh bilion ringgit disedut bersama rakan baiknya, Jho Low. Untuk menutup skandal 1MDB, Najib menjual aset strategik negara seperti loji kuasa, tanah di Bandar Malaysia dan projek seperti ECRL kepada China, sebagai pertukaran.

Susulan kekalahan Najib dan BN dalam Pilihan Raya Umum 2018 (PRU14), kerajaan Pakatan Harapan (PH) menghentikan projek Melaka Gateway. Namun, dibenarkan semula setelah KAJ mengemukakan saman RM139 bilion pada Mac 2019.

PH mentadbir hanya 22 bulan sebelum tumbang. Serentak itu Sulaiman dilantik sebagai KM Melaka dan membatalkan terus Melaka Gateway pada November 2020 atas alasan pemaju gagal menyiapkan kerja-kerja penambakan selepas tiga tahun seperti disyaratkan dalam kontrak. Melaka Gateway menjadi projek gajah putih.

Menariknya beberapa bulan sebelum pembatalan itu, Sulaiman sudah memulakan projek mega yang lebih besar daripada Melaka Gateway – M-WEZ atau Zon Ekonomi Pesisir Pantai Melaka bernilai RM100 bilion, lebih mahal daripada Melaka Gateway bernilai RM43 bilion.

Sebab itu antara yang disebut dalam manifesto BN antara lain adalah berkaitan M-WEZ. Malah, dalam satu laporan berita semalam, Rauf mempertahankan usaha menambak laut bagi projek itu.

Ada pihak menyifatkan M-WEZ itu Australia Gold Coast versi Malaysia, Sulaiman dengan bangga memperkenalkan projek yang melibatkan 10,117 hektar tanah dan mengambil masa sehingga 2023 untuk disiapkan.

Mengikut perancangannya M-WEZ akan menjadi hab maritim Malaysia dengan kononnya akan mempunyai bandar satelit digital, bandar baharu perdagangan dan pusat eko perniagaa selain pelabuhan pintar.

Ada pihak menyatakan secara realitinya, projek M-WEZ Sulaiman itu hanya versi kedua Melaka Gateway Idris, tetapi lebih besar bagi memastikan ‘pulangannya juga besar’. Hakikatnya, ia kemudian akan menjadi gajah putih.

Namun, yang penting bagi mereka ialah tebus guna tanah bagi kedua-dua projek mega itu. Bagi kes M-WEZ, tebus guna tanah akan melibatkan 33 kilometer sepanjang pantai dari Umbai ke Sungai Udang. Sebab itu, isu pasir menjadi antara punca kejatuhan kerajaan UMNO Melaka.

Untuk rekod, Idris ketika bertindak menarik balik sokongan terhadap Sulaiman bulan lalu mendedahkan monopoli, rasuah dan penipuan royalti pasir membabitkan Sulaiman dan kroninya. Malah dua bulan sebelum projek M-WEZ didedahkan kepada umum, Sulaiman memperkenalkan satu lagi projek tebus guna tanah membabitkan 180 hektar bernilai RM1.5 bilion.

Ada laporan mengatakan ianya bukan satu kebetulan apabila Idris menjatuhkan kerajaan Sulaiman tidak sampai sebulan setelah Najib, dalam satu temu bual dengan agensi berita Reuters, bahawa beliau akan kembali mempertahankan kerusi Parlimen Pekan pada Pilihan Raya Umum akan datang.

Bersambung…

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pengampunan diraja: Bukan bermakna anda tidak bersalah : Anwar

Permohonan pengampunan diraja yang dibuat bekas presiden UMNO, Datuk Seri Najib Razak tidak bermakna beliau tidak bersalah atas pertuduhan yang disabitkan terhadapnya.

Demikian reaksi Perdana Menteri, Datuk Seri Anwar Ibrahim dalam satu wawancara bersama program 101 East Al Jazeera, semalam.

“Apabila anda memohon pengampunan, ia bukan bermakna anda menganggap diri anda tidak bersalah,” kata Anwar, lapor MalaysiaNow.

Anwar juga dibebaskan selepas mendapat pengampunan diraja pada 2018 atas sabitan dan hukuman atas kesalahan meliwat.

Najib kini sedang menjalani hukuan penjara 12 tahun selepas Mahkamah Persekutuan pada 23 Ogos 2022 mengekalkan sabitan dan hukuman terhadapnya termasuk denda RM210 juta dalam kes penyelewengan dana RM42 juta milik SRC International Sdn Bhd.

Penyokong Najib terus mendesak agar bekas perdana menteri itu dibebaskan dimana pada masa sama kempen pengampunan diraja terus giat dilancarkan.

Sementara itu, Anwar berkata beliau percaya mahkamah yang mensabitkan Najib bersalah bertindak bebas.

“Saya menyokong keputusan mahkamah dan saya percaya mahkamah bebas,” katanya.

April lalu, Anwar mengakui akan menjadi sebahagian daripada anggota Lembaga Pengampunan yang ditugaskan untuk memutuskan pengampunan terhadap Najib.

“Sesiapa sahaja, mana-mana banduan, berhak merayu kepada Agong dan memohon pengampunan.

“Mengapa menafikan hak Najib? Biarkan proses itu berjalan,” katanya yang didesak menarik diri dari lembaga itu.

Setakat ini, rakan sekutu Anwar dalam kerajaan campuran, DAP dan Amanah menjauhkan diri daripada kempen UMNO untuk membebaskan Najib dengan mengatakan ia bukan pendirian kerajaan.

Pemimpin utama dalam kedua-dua parti itu juga secara terbuka mengutuk sebarang tindakan untuk memberi pengampunan kepada Najib yang menjadi sasaran serangan mereka dalam dua pilihan raya umum lepas.


Apa yang perlu diketahui mengenai pil lawan Covid-19 – Molnupiravir

Firma farmasi Amerika, Merck mengumumkan bahawa pil baharunya, Molnupiravir, untuk merawat Covid-19 mengurangkan risiko dimasukkan ke hospital dan kematian sebanyak 50 peratus.

Merck merancang untuk mendapatkan kebenaran kecemasan untuk pil antivirus daripada Pentadbir Makanan dan Ubat-Ubatan (FDA) Amerika Syarikat (AS) yang akan digunakan di negara itu.

Bagaimanapun, kebiasaannya FDA akan menjadi rujukan kepada kebanyakan agensi kawalan ubat negara lain untuk turut meluluskan penggunaan kecemasan apa-apa vaksin.

Malaysia juga membuat keputusan menandatangani surat akujanji bagi pembelian ubat antiviral Molnupiravir dengan syarikat farmaseutikal Merck Sharp & Dohme sekali gus meletakkan Malaysia sebagai antara negara terawal yang bakal menerima ubat untuk merawat Covid-19, jika diluluskan.

Berikut adalah sembilan perkara yang perlu diketahui mengenai ubat berkenaan.

1. Siapa yang layak mengambil pil tersebut?

Pil ini khusus untuk individu dijangkiti Covid-19 tetapi tidak dimasukkan di hospital. Ujian klinikal fasa tiga Merck hanya mendaftar individu yang tidak divaksinasi dan dianggap berisiko tinggi, seperti warga emas atau mereka yang mempunyai komorbiditi seperti diabetes atau penyakit jantung.

Pil ini dirancang untuk diambil secepat mungkin setelah seseorang menunjukkan gejala menghidap Covid-19 – ketika virus merebak dengan cepat dan sistem kekebalan tubuh belum bersedia bertahan.

Dalam kajian Merck, sukarelawan harus menunjukkan gejala dalam lima hari terakhir, dan beberapa penyelidik berpendapat pil mesti diambil lebih awal untuk menjadikannya lebih berkesan.

2. Sejauh mana keberkesanannya?

Merck mengatakan bahawa ubat tersebut mengurangkan 50 peratus risiko kemasukan ke hospital atau kematian. Dalam percubaan fasa tiga, tujuh peratus sukarelawan dalam kumpulan yang menerima ubat itu dimasukkan ke hospital, dan tidak ada yang meninggal. Dalam kumpulan yang mendapat plasebo, 14 peratus dimasukkan ke hospital atau meninggal dunia.

Sebanyak 50 peratus keberkesanannya lebih rendah daripada antibodi monoklonal, campuran intravena yang digunakan untuk merawat orang berisiko tinggi dengan Covid-19 ringan atau sederhana. Kajian menunjukkan bahawa antibodi tersebut mengurangkan kemasukan ke hospital dan kematian hingga 85 peratus di kalangan pesakit tersebut.

Tetapi pakar mengatakan pil antivirus baharu kemungkinan akan memberi kesan keseluruhan yang lebih besar terhadap Covid-19 daripada antibodi yang membebankan, kerana pil tersebut dapat menjangkau lebih banyak individu.

3. Bilakah pil akan tersedia?

1 Oktober lalu, Merck memberitahu mereka merancang untuk mendapatkan kebenaran penggunaan kecemasan daripada Pentadbiran Makanan dan Ubat-Ubatan (FDA) Amerika Syarikat (AS) secepat mungkin. FDA dilaporkan boleh membenarkan penggunaan ubat tersebut sebelum akhir tahun ini, jika semuanya berjalan lancar.

Dr Anthony Fauci, penasihat perubatan Presiden AS Joe Biden untuk Covid-19 berkata beliau tidak dapat memberikan tempoh tertentu kelulusan itu.

“FDA akan melihat data tersebut, dan dengan cara mereka yang sangat efisien dan efektif, akan memeriksa data secepat mungkin,” katanya.

4. Bagaimana pil berfungsi?

Pil antivirus dirancang untuk menyekat virus daripada meniru. Molnupiravir ‘menipu’ virus Covid-19 untuk menggunakan ubat tersebut bagi meniru bahan genetik virus. Setelah proses itu berjalan, ubat memasukkan kesalahan ke dalam kod genetik virus.

“Sekiranya anda mencipta kesalahan penuh atau membuat kesalahan di bahagian virus yang benar-benar kritikal, virus tidak dapat meniru,” kata Dr Daria Hazuda, naib presiden penyelidikan penyakit berjangkit dan vaksin di Merck.

5. Apa yang melibatkan pengambilan pil?

Rejim ini tidak asing bagi siapa saja yang telah mengambil Tamiflu untuk selesema bermusim atau antibiotik untuk jangkitan saluran kencing. Orang ramai perlu mendapatkan preskripsi, yang akan mereka isi di farmasi.

Pesakit akan mengambil empat kapsul dua kali sehari selama lima hari – dengan kata lain, 40 pil sepanjang rawatan.

6. Adakah terdapat kebimbangan mengenai kesan sampingan?

Merck tidak melaporkan kesan sampingan yang serius di kalangan sukarelawan dalam ujian klinikalnya. Apa-apa kesan sampingan, yang biasanya melibatkan kes ringan seperti sakit kepala, sukar dibezakan daripada berasa sakit akibat Covid-19, kata para penyelidik.

Sementara itu, Pfizer juga dilaporkan sedang mengembangkan pil yang serupa, seperti Atea Pharmaceuticals dan Roche. Hasil daripada ujian klinikal mereka dijangka dalam beberapa bulan akan datang. Namun ianya tidak mungkin boleh digunakan sehingga tahun depan. – ST


Wujud gerakan ketua-ketua bahagian desak Zahid letak jawatan?

Spekulasi bertiup kencang kini wujud gerakan sekumpulan ketua-ketua bahagian yang sedang merancang untuk mendesak Presiden UMNO, Datuk Seri Ahmad Zahid Hamidi meletakan jawatannya.

Difahamkan gerakan tersebut disusun selepas Zahid dilihat tidak mengendahkan desakan supaya pemilihan parti tersebut disegerakan.

Sumber memberitahu gerakan ini hampir sama seperti sebelum ini dimana ketua-ketua cawangan juga pernah membuat gerakan sama ketika era pentadbiran Datuk Seri Najib Razak.

“Desakan-desakan seperti ini akan berterusan bagi memberi tekanan kepada Presiden… tidak diketahui siapa yang menggerakkan serangan sebegini tapi ini bukan kali pertama berlaku.

“Sebelum ini semasa melawan kerajaan Najib, pemimpin-pemimpin cawangan yang bergerak dibawah untuk membuat desakan supaya Najib meletak jawatan,” kata sumber.

Tidak pasti samaada gerakan ini mendapat sokongan daripada kumpulan yang digelar Kluster Menteri, bagaimanapun beberapa pemimpin di bahagian UMNO sudah membuka mulut secara terbuka mendesak Zahid meletak jawatannya.

Minggu lalu, Ketua Pemuda UMNO Bahagian Pontian, Mohd Helmi Buang menggesa Zahid mengundurkan diri sekiranya mahu menteri-menteri UMNO melepaskan jawatan dari kabinet.

Desakan kemudiaan disuarakan pula penasihat UMNO Selangor, Tan Sri Muhammad Muhd Taib yang mengatakan pemimpin yang didakwa di mahkamah perlu melepaskan jawatan.

Hari ini, seorang lagi pemimpin bahagian, Ketua UMNO Simpang Renggam, Zakaria Dullah pula membuat gesaan sama kerana mendakwa pimpinan sedia ada dilihat liabiliti kepada parti.

Jelas sumber, Zahid berkemungkinan tidak melayan gesaan supaya pemilihan parti diadakan dan ini menyebabkan kumpulan berpengaruh yang dipercayai tidak sebulu dengan Ahli Parlimen Bagan Datuk meneruskan serangan mendesak beliau pula meletak jawatan.

“Zahid dah kata tidak akan ada pemilihan parti tahun ini, apa cara sekali pun dia tidak akan mengadakan pemilihan parti,” ujarnya lagi.

Kumpulan ketua-ketua bahagian ini menurut sumber dibelakangi mereka yang mempunyai pengalaman dan pengaruh dalam UMNO, jika tidak masakan mereka berani secara terbuka untuk membuat kritikan secara terbuka terhadap Zahid.

Beberapa pimpinan UMNO termasuk bekas ketua pemuda, Khairy Jamaluddin Abu Bakar sebelum ini menggesa UMNO mengadakan pemilihan sebelum pilihan raya umum akan datang untuk menyelesaikan kemelut dalaman parti itu.

Pemilihan UMNO perlu diadakan setiap tiga tahun sekali dan mandat yang diberikan akan berakhir pada Jun ini.


PRN Melaka: Yakin bakal menang besar, PKR janji iktiraf ketua pembangkang

Selepas melihat peluang untuk menang besar semakin menjadi kenyataan, PKR memberi jaminan tidak akan meminggirkan blok pembangkang sebaliknya akan mengiktiraf Ketua Pembangkang setara dengan jawatan Exco.

Menyedari PKR juga bakal menang besar, sama seperti Barisan Nasional (BN) yang juga akan menang besar, tawaran tersebut dibuat kepada pembangkang yang akan diberikan pelbagai manfaat di bawah Pelan Tindakan Maju Bersama Pakatan Harapan (PH) sekiranya parti itu diberikan mandat memerintah Melaka.

Pengerusi Majlis Pimpinan Negeri PKR Melaka, Datuk Halim Bachik berkata, selain itu setiap Ahli Dewan Undangan Negeri (ADUN) tanpa mengira parti juga akan diberikan hak peruntukan tahunan saksama agar pencapaian pembangunan di negeri berkenaan lebih seimbang di antara kawasan.

“PH komited untuk memastikan akauntabiliti dan integriti dalam pentadbiran dan setiap ADUN yang menang diwajibkan membuat pengisytiharan harta.

“Amalan tender terbuka akan dilaksanakan sebagai teras proses perolehan negeri. Amalan tender terbuka ini tidak akan menjejaskan agenda Bumiputera, sebaliknya membuka peluang sama rata dan adil kepada semua pihak,” katanya lapor Bernama.

Pada Pilihan Raya Negeri (PRN) Melaka kali ini, PH bertanding di kesemua 28 kerusi dengan PKR bertanding 11 kerusi DUN, lapan DAP dan sembilan Parti Amanah Negara (Amanah).

PRN Melaka diadakan berikutan pembubaran DUN pada 4 Oktober lalu selepas empat bekas Ahli Dewan Undangan Negeri menarik sokongan terhadap kepimpinan Ketua Menteri, Datuk Seri Sulaiman Md Ali.

SPR menetapkan hari pengundian pada Sabtu ini.


Zahid tarik balik rayuan dapatkan rakaman percakapan saksi kes rasuah

Calon Barisan Nasional (BN) Parlimen Bagan Datuk, Datuk Seri Ahmad Zahid Hamidi, menarik balik rayuannya untuk mendapatkan rakaman percakapan beberapa saksi daripada Suruhanjaya Pencegahan Rasuah Malaysia (SPRM) dalam kes rasuahnya membabitkan dana Yayasan Akalbudi (YAB).

Pada 9 Mei lalu, Mahkamah Tinggi Kuala Lumpur menolak permohonan Zahid untuk mendapatkan rakaman percakapan saksi kerana saksi boleh terdedah kepada intimidasi, sebagai contoh diugut supaya memberikan keterangan berbeza daripada yang terdapat dalam rakaman kenyataan.

Memetik laporan Bernama, Zahid kemudian memfailkan rayuan terhadap keputusan Mahkamah Tinggi itu pada bulan sama.

Notis pemberhentian rayuan itu difailkan di Mahkamah Rayuan kelmarin.

Agensi berita rasmi itu melaporkan mereka telah menghubung seorang peguam yang mewakili Zahid yang kemudiannya mengesahkan perkara itu.

Berdasarkan semakan sistem mahkamah, pendengaran itu yang sepatutnya berlangsung 14 November ini telah dilapangkan.

Setakat ini pihak pembelaan sudah memanggil enam saksi termasuk Zahid pada perbicaraan kes bela dirinya yang bermula 13 April lalu. Perbicaraan kes itu bersambung 16 Januari tahun depan.

Pada 24 Januari lalu, Hakim Collin Lawrence Sequerah memerintahkan Zahid membela diri atas semua pertuduhan itu, selepas mendapati pihak pendakwaan berjaya membuktikan wujud prima facie dalam kes itu.

Perbicaraan kes itu bermula sejak 18 November 2019 dengan pendakwaan memanggil 99 saksi, sementara penghujahan kes bermula 6 September 2021 dan berakhir setelah 24 hari.

Zahid, 69, mengaku tidak bersalah terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Bagi pertuduhan CBT, Presiden UMNO itu didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bekas Timbalan Perdana Menteri 33 bulan itu dituduh melakukan perbuatan berkenaan di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Dia dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 Akta SPRM 2009 dan boleh dihukum di bawah Seksyen 24(1) akta sama.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu dituduh dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, Kuala Lumpur.


DAP nak letak pegawai Singapura di KPKT kenapa UMNO diam? Takut?

UMNO kini dilihat tidak mampu lagi menjaga kepentingan bangsa Melayu apabila terus diam terhadap rancangan menteri DAP yang mahu menempatkan pegawai Singapura di Kementerian Pembangunan Kerajaan Tempatan (KPKT) di Putrajaya.

Justeru, Ketua Penerangan Bersatu Malaysia Datuk Wan Saiful Wan Jan mengingatkan rakyat bahawa UMNO kini telah bersujud kepada DAP demi kepentingan peribadi dan kuasa.

Beliau turut mempersoalkan apa akan jadi kepada nasib Bumiputera, khususnya bangsa Melayu, apabila DAP membawa masuk acuan dari Singapura yang pernah dilakukan pada peringkat kerajaan negeri Pulau Pinang.

“Rakyat mesti sedar bahawa UMNO terus diam dan bersujud kepada DAP, walaupun dalam isu besar yang membabitkan pemilikan hartanah Bumiputera seperti ini. UMNO sudah rosak dan mandul setelah bersekedudukan dengan DAP.

“Sekarang masa untuk rakyat bersama Bersatu dan Perikatan Nasional,” katanya dalam kenyataan hari ini (25 Januari 2023).

Beliau berkata demikian sebagai mengulas kebimbangan pelbagai pihak berhubung keputusan Menteri KPKT daripada DAP, Nga Kor Ming yang membenarkan pegawai Lembaga Perumahan dan Pembangunan (HDB) Singapura, ditempatkan di kementeriannya.

Tindakan itu juga akan menjadi ancaman keselamatan yang besar sekiranya tidak diberi perhatian kerana sudah pasti, pakar-pakar Singapura yang ditempatkan di kementeriannya akan memperoleh pelbagai data dan maklumat berkaitan penduduk, demokrafi, geografi dan sosio ekonomi, khususnya bangsa Melayu.

Terdahulu, Ahli Majlis Pimpinan Tertinggi Bersatu, Dr Muhammad Faiz Na’aman menyatakan kebimbangan disebalik keputusan kerajaan tersebut yang mempunyai muslihat dengan memberi contoh senario yang sudah berlaku di Pulau Pinang.

“Saya bimbang ada ‘grand design’ politik yang besar di sebalik usaha ini, kita tahu DAP sudah lama membawa masuk model HDB Singapura dan HKHA Hong Kong di Pulau Pinang.

“Lihatlah apa jadi kepada Pulau Pinang dan pemilikan hartanah di sana. Agenda halus yang disusun menyebabkan ramai yang hanya mampu melihat rumah atau projek pembangunan, khususnya di kawasan pulau, sedangkan orang lain membelinya,” kata Faiz.

Mengulas lanjut Wan Saiful yang juga Ahli Parlimen Tasik Gelugor berkata jika dikaji apa yang PH telah lakukan di Pulau Pinang setelah mereka belajar dari Singapura dan Hong Kong, memang rakyat perlu bimbang kerana kelompok terbesar dalam kerajaan hari ini ialah DAP.

“Ambil Pulau Pinang yang ditadbir DAP sebagai contoh. Hari ini milikan tanah Melayu di Timur Laut Pulau Pinang cuma 1.16 peratus, suatu jumlah yang teramat kecil. Daerah Barat Daya Pulau Pinang pula hanya tinggal 15 peratus milikan orang Melayu dan peratusan ini sedang mengecil saban tahun.

“Mengikut kajian Unit Penyelarasan Pelaksanaan (ICU) Pulau Pinang pada 2010, 55 peratus daripada hartanah di Pulau Pinang dimiliki orang Cina. Orang Melayu hanya memiliki 27 peratus.

“Kita perlukan data terkini untuk 2023 tetapi apa yang jelas ia menunjukkan pemilikan hartanah Bumiputera yang jauh terkebelakang sudah sekian lama.

“Di peringkat Persekutuan pula, pemilikan hartanah Bumiputera adalah kecil,” katanya lagi.

Wan Saiful berkata transaksi rumah kediaman, premis industri dan kompleks komersial yang direkodkan Pusat Maklumat Harta Tanah Negara menunjukkan hanya 36.3 peratus dimiliki Bumiputera.

“Apa akan jadi kepada nasib Bumiputera jika acuan HDB Singapura seperti dilakukan oleh DAP yang disokong UMNO Pulau Pinang hari ini diimplimentasikan pula di peringkat Persekutuan di bawah PH-BN?

“PH sedang memasang lukah di penggentingan. Rakan-rakan dalam Bersatu sudah sedar dan sudah bangkit. Saya rayu rakyat menyokong usaha kami dalam Bersatu berkaitan isu ini,” katanya.


Pengeluar jam nafi dakwaan jam dirampas ada tulisan LGBT

Dakwaan pihak berkuasa kononnya terdapat tulisan LGBTQ, yang merujuk kepada lesbian, gay, biseksual, transgender dan queer pada jam dinafikan pengeluar jam, Swatch Malaysia.

Swatch Malaysia dalam satu kenyataan itu menjelaskan tiada tulisan LGBTQ terdapat pada jam dirampas baru-baru ini.

“Berkaitan dengan berita yang baru diterbitkan yang menyatakan bahawa semua jam tangan Swatch yang dirampas mempunyai perkataan LGBT, Swatch Malaysia tidak bersetuju dengan kenyataan tersebut.

“Jam tangan yang berkaitan adalah daripada koleksi tahun ini dan tidak mempunyai perkataan LGBT di dial, tali atau case.

“Satu-satunya jam tangan yang dirampas dengan perkataan LGBT adalah daripada koleksi tahun lepas,” katanya dalam kenyataan ringkas hari ini.

Semalam, Menteri Dalam Negeri Datuk Seri Saifuddin Nasution berkata huruf “LGBTQ” jelas tertera di atas permukaan jarum jam tangan Swatch yang dirampas oleh kementeriannya awal bulan ini.

Katanya serupa turut tidak dijual di negara Islam seperti Emiriah Arab Bersatu (UAE) susulan sensitiviti agama.

Penafian Swatch hari ini adalah yang kedua selepas Ketua Pegawai Eksekutif Kumpulan Swatch Nick Hayek berkata Perdana Menteri Datuk Seri Anwar Ibrahim, yang mempertahankan rampasan itu, “tersalah maklumat”.

Serbuan terhadap kedai Swatch kerana mempamerkan koleksi jam warna-warni Pride dibuat di seluruh negara pada 13 Mei dan 14 Mei lalu.

Warna-warni pelangi melambangkan pergerakan LGBT, yang juga dirujuk sebagai LGBTQ,yang menyokong hak golongan itu.


Jualan murah anjuran PH di Kuala Selangor nak pancing undi?

Penyandang kerusi Parlimen Kuala Selangor, Datuk Seri Dr Dzulkefly Ahmad berkongsi program jualan murah anjuran kerajaan negeri Selangor diperintah Pakatan Harapan (PH) yang diadakan dalam kawasan parlimennya pada hari ini.

Ironinya, PH dan calonnya, Dzulkefly yang sebelum melaungkan kerajaan bersih dan berintegriti mengadakan program tersebut ketika tempoh berkempen Pilihan Raya Umum Ke-15 (PRU-15) sedang berjalan, tetapi tidak pula program jualan murah tersebut diadakan sebelum penamaan calon pada 5 November lalu.

Dalam perkongsian hantaran di Facebooknya, calon Parti Amanah yang bertanding atas tiket PH itu mempromosikan program jualan murah tersebut yang diadakan di Jeram, Pantai Remis Kampung Sungai Sembilang bermula hari ini (Selasa).

Bertemakan Jelajah Ehsan Rakyat, program itu menawarkan kepada orang ramai di Kuala Selangor untuk membeli barangan keperluan rumah dengan potongan harga istimewa.

Selain itu, perkongsian itu juga memberitahu sebenarnya program tersebut sudah berjalan sejak 6 September lalu dan akan berakhir pada 6 Disember dengan peruntukan oleh kerajaan negeri sebanyak RM10 juta.

“Untuk rekod, Kerajaan Negeri memperuntuk RM10 juta untuk menjayakan jualan murah di seluruh 56 DUN mulai 6 September hingga 6 Disember ini melibatkan 160 lokasi. Jumpa anda disana!” kata Dzulkefly dalam hantaran Facebooknya hari ini.

Terdahulu pada Mei lalu, bekas Menteri Kesihatan itu menyatakan hasrat mengundur diri dan memberi laluan kepada calon muka baharu untuk bertanding pada PRU-15.

Bagaimanapun, Dzulkefly membuat pusingan-U apabila mahu bertanding semula dan memberikan alasan ia disebabkan seorang Menteri dari kerajaan bertanding di situ.

Untuk rekod, beliau juga mendakwa calon lawannya dari Barisan Nasional (BN), Tengku Datuk Seri Zafrul Tengku Abdul Aziz sebagai seorang yang mempunyai sumber kewangan yang besar.

Namun, Dzulkefly terlupa sebelum ini beliau juga merupakan seorang menteri semasa kerajaan PH memerintah negara semalam 22 bulan.

Hasil tinjauan Agenda Daily baru-baru ini di Kuala Selangor mendapati majoriti pengundi di situ mendakwa jarang melihat Dzulkefly turun padang, malah terdapat nelayan yang menuntut janji yang sebelum ini dibuat oleh beliau tetapi tidak ditunaikan.

Tidak kurang juga terdapat orang ramai yang tidak mengenali Dzukelfy sebagai wakil rakyat mereka di Kuala Selangor.

Parlimen Kuala Selangor bakal berdepan pertarungan sengit apabila sekurang-kurangnya empat calon menghantar borang pencalonan mereka untuk bertanding di kerusi tersebut pada PRU-15 kali ini.


Status MySejahtera masih kuning, Najib tidak dibenar masuk mahkamah

Susulan status MySejahtera yang masih kuning, Datuk Seri Najib Razak hari ini tidak dibenarkan masuk ke mahkamah untuk menghadiri prosiding perbicaraan kesnya.

Bekas Perdana Menteri (PM) itu merungut tidak berpuas hati kononnya bukan sengaja mengelak diri daripada hadir ke prosiding keputusan Mahkamah Rayuan minggu lepas, sebaliknya ia disebabkan status aplikasi MySejahteranya yang masih berwarna kuning kerana menjadi kontak rapat pesakit Covid-19.

“Minggu lepas saya dimarah sebab saya tidak hadir di mahkamah setelah status MySejahtera saya tukar ke warna kuning.

“Pagi ini saya hadir tetapi saya dihalang masuk mahkamah sebab warna MySejahtera saya masih kuning,” katanya dipetik laporan Malaysiakini.

Najib membuat perbandingan dengan insiden minggu lepas selepas ditegur hakim selepas tidak hadir ke prosiding pendengaran sehari sebelum keputusan Mahkamah Rayuan, malah juga tidak hadir pada hari keputusan itu diumumkan pada 8 Disember baru-baru ini.

Prosiding Mahkamah Rayuan melibatkan kes Najib minggu lepas terpaksa dijalankan secara dalam talian selepas menjadi kontak kasual kepada pesakit Covid-19.

Selain itu, Mahkamah Rayuan pada 7 Disember dengan tegas juga mengingatkan Najib bahawa mahkamah bukan kedai kopi kerana gagal hadir prosiding atas alasan menjadi kontak rapat Covid-19.

Bukan sahaja Najib, malah peguam bela utamanya Tan Sri Muhammad Shafee Abdullah dan sebahagian besar pasukan peguam tidak hadir hari ini kerana didakwa menjadi kontak rapat dan kontak kasual.

“Ini mahkamah. Ia bukan sekadar ‘air liur’ dan bersembang,” kata Hakim Datuk Abdul Karim Abdul Jalil.

Mahkamah Rayuan kemudiannya mengekalkan sabitan dan deda penjara 12 tahun dan RM210 juta terhadapnya tetapi membenarkan ia ditangguhkan sementara menunggu rayuan di Mahkamah Persekutuan.


PAS terima siapa sahaja termasuk Presiden PEJUANG: MB Kedah

Ketua Pengarah Pilihanraya PAS, Datuk Seri Muhammad Sanusi Md Nor mengalu-alukan sekiranya Presiden Parti Pejuang Tanahair (PEJUANG) Datuk Seri Mukhriz Mahathir mahu menyertai parti itu.

Menurutnya PAS sedia menerima sesiapa sahaja yang menyokong perjuangan parti itu.

“Kalau Mukhriz nak masuk PAS kita terima, wartawan masuk PAS pun kita terima. Itu kalau nak masuk PAS lah… Kalau nak jadi Menteri Besar, susahlah sikit,” katanya dalam nada berseloroh.

Beliau berkata demikian ketika ditemui media selepas menyempurnakan perasmian Majlis Penyerahan Geran Hak Milik Tanah Bagi Daerah Kota Setar serta Pelancaran ‘Kedah Cashless’ di Hotel Raia, hari ini (19 Februari 2023).

Menteri Besar Kedah itu turut memaklumkan beliau difahamkan Mukhriz telah mengadakan pertemuan dengan lima pemimpin tertinggi PAS, baru-baru ini.

“Saya difahamkan Mukhriz ada jumpa beberapa pemimpin PAS. Saya tak tahu di mana mereka berjumpa dan tak pasti apa yang dibincangkan tetapi harap-harap ia sesuatu yang positif.

“Pertemuan itu diadakan baru-baru tetapi saya tak tanya pun apa dibincangkan. Pertemuan itu melibatkan pemimpin dalam kalangan lima tertinggi PAS,” katanya.

Mengenai pertemuan beliau dengan bekas Perdana Menteri, Tun Dr Mahathir Mohamad, 13 Februari lalu, Muhammad Sanusi berkata ia tidak langsung melibatkan soal politik.

Katanya, perbincangannya bersama negarawan tersebut lebih banyak berkisar mengenai negeri Kedah, sejarah, Langkawi, industri, padi dan pertanian.

Tun Mahathir dalam pertemuan bersamanya turut menyatakan persetujuan untuk bekerjasama dengan kerajaan negeri bagi menyelesaikan isu penempatan haram melibatkan golongan Melayu Islam Kedah (MIK) di Bukit Malut, Langkawi.

Katanya, selaku antara pencetus yang membawa MIK ke situ, Tun Mahathir merupakan individu paling tepat untuk bercerita mengenai sejarah MIK serta lokasi tersebut.

Kini katanya, Majlis Keselamatan Negara (MKN) perlu segera memainkan peranan dalam memastikan isu tersebut diselesaikan secepat mungkin.

“Dalam pertemuan itu saya minta sokongan Tun Mahathir terhadap cadangan kerajana negeri untuk MKN ambil alih sebahagian tanah Lembaga Kemajuan Ikan Malayysia (LKIM) di Bukit Malut bagi dijadikan penempatan baharu untuk menggantikan penempatan haram itu. Tun Mahathir bersetuju dan sedia bagi kerjasama penuh.

“Cumanya beliau tegaskan, tak bolehlah ambil tanah LKIM itu mahal-mahal. Itu bagi pastikan rumah dibina tak terlalu mahal dan mampu dibeli oleh mereka yang tinggal di penempatan haram ketika ini,” katanya. – Warta Rakyat


Jangkitan naik sedikit semalam, kumulatif positif lebih 4.18 juta

Jumlah kumulatif positif Covid-19 di seluruh negara sejak 25 Januari 2020 hingga semalam (30 Mac 2022), mencecah lebih 4.18 juta dengan 3.94 juta pesakit telah sembuh.

Angka itu dicapai setelah 15,941 jangkitan baharu dilaporkan semalam, meningkat 726 kes berbanding 15,215 pada Selasa, menjadikan keseluruhan kes terkumpul sebanyak 4,183,359 kes, dengan 3,941,829 pesakit sembuh dan 34,939 kematian.

Sebanyak 34,853 daripada kumulatif positif itu adalah kes import, menurut laman sesawang CovidNOW kendalian Kementerian Kesihatan (KKM) yang dikemas kini tengah malam tadi.

Sehingga semalam juga sebanyak 206,591 kes aktif dilaporkan, termasuk 200,962 pesakit menjalani kuarantin di rumah; 690 ditempatkan di PKRC; 4,664 dimasukkan ke hospital; dan 275 pesakit dirawat di unit rawatan rapi (ICU) dengan 168 daripadanya memerlukan alat bantuan pernafasan.

Sehingga Selasa lalu, hampir 68.8 juta dos vaksin Covid-19 telah diberikan kepada populasi di Malaysia, termasuk rakyat asing.

Daripada jumlah itu, 25,801,561 atau 79.0 peratus telah lengkap divaksinasi; 27,494,218 atau 84.2 peratus menerima sekurang-kurangnya satu dos; dan 15,711,005 atau 66.8 peratus individu dewasa menerima dos penggalak.

Data juga menunjukkan lapan negeri dan Wilayah Persekutuan – Selangor, Sarawak, Kedah, Perak, Johor, Pulau Pinang, Sabah dan Putrajaya – merekodkan peningkatan jangkitan harian semalam.

Selangor mencatat 7,748 jangkitan baharu berbanding 6,985 pada Selasa, menjadikan kumulatif positif di negeri itu meningkat kepada 1,182,383 kes, dengan 1,077,234 pesakit telah sembuh, 10,519 kematian dan 94,630 kes aktif.

Daripada jumlah kes aktif itu seramai 93,333 pesakit menjalani kuarantin di rumah; 193 ditempatkan di PKRC; 1,057 dimasukkan ke hospital; dan 47 dirawat di ICU, dengan 25 daripadanya memerlukan alat bantuan pernafasan.

Sehingga Selasa lalu, seramai 4,809,628 atau 95.0 peratus populasi di Selangor telah lengkap divaksinasi, 5,131,217 atau 101.1 peratus lagi menerima sekurang-kurangnya satu dos dan 3,958,717 atau 92.9 peratus individu dewasa menerima dos penggalak.

Negeri-negeri lain yang mencatat peningkatan kes harian semalam ialah:

Sarawak – 974 kes (828 pada Selasa);
Kedah – 827 kes (734);
Perak – 783 kes (701);
Johor – 778 kes (751);
Pulau Pinang – 684 kes (679);
Sabah – 313 kes (251); dan
Putrajaya – 66 kes (63 pada Selasa).

Pecahan kes Covid-19 mengikut negeri-negeri pada 30 Mac 2022.


Tidak lagi percaya Anwar, DAP sedia pertimbang tawaran Ismail Sabri

DAP akhirnya belajar daripada kesilapan kerana terlalu percayakan Datuk Seri Anwar Ibrahim dan sedia menimbang tawaran kerjasama Perdana Menteri baharu, Datuk Seri Ismail Sabri Yaakob hari ini.

Setiausaha Agungnya, Lim Guan Eng berkata langkah tersebut bagi memastikan usaha menyelamatkan nyawa dan mata pencarian rakyat yang terjejas akibat krisis kesihatan Covid-19 dapat diatasi, ia walaupun sebelum ini dengan angkuhnya menolak pelawaan Tan Sri Muhyiddin Yassin.

“Demi menyelamatkan nyawa dan mata pencarian, DAP sanggup mempertimbangkan tawaran untuk kepimpinan pembangkang menyertai Majlis Pemulihan Negara dan Jawatankuasa Khas Menangani Covid-19.

“Asalkan bukan sekadar tangkap muat dan menjadi rubber stamp kerajaan semata-mata. Yang menang tidak menang semua dan yang kalah tidak kalah semua,” katanya dalam satu kenyataan di Facebook hari ini.

Kenyataan Lim Guan Eng.

Ismal Sabri dalam ucapan sulungnya hari ini berkata kerajaan menawarkan kerjasama itu melalui penyertaan dalam Majlis Pemulihan Negara dan Jawatankuasa Khas Menangani Covid-19.

Kata Ismail Sabri Yaakob ia selaras dengan titah Yang di-Pertuan Agong yang mahu semua pihak melupakan perbezaan demi demi mencapai kesejahteraan dan kebajikan rakyat.

Terdahulu, Pengarah Komunikasi PKR, Fahmi Fadzil juga berkata Pakatan Harapan belum membincangkan tawaran berkenaan tetapi perbincangan harus diadakan supaya ia dapat diperincikan.

“Saya berpandangan Perdana Menteri perlu mengadakan perbincangan atau pertemuan segera dengan Anwar dan kepemimpinan pembangkang untuk memperinci cadangan berkenaan, sebelum kami memutuskan sama ada akan turut serta atau pun tidak,” katanya dipetik dalam laporan media.

Sebelum ini, Muhyiddin juga membuat tawaran sama tetapi ditolak mentah-mentah oleh blok pembangkang yang terlalu teruja untuk menggantikan PM baharu dengan Ketua Pembangkang.

Bagaimanapun, Anwar gagal mendapatkan majoriti yang diperlukan untuk menjadi PM sebaliknya Ismail Sabri mengatasinya dengan jumlah 114 Ahli Parlimen menyokongnya.

Susulan itu, penyokong pembangkang menyalahkan Anwar dan pemimpin pembangkang kerana bertindak menolak tawaran awal oleh Muhyiddin serta menjadi punca UMNO kembali dominan menguasai pentadbiran kerajaan pusat.


Musuh kita Covid-19 dan Kluster Mahkamah

1) Malaysia sepertimana negara-negara lain di dunia sekarang, masih bergelut dengan wabak Covid-19 yang kini telah “melahirkan” pelbagai varian (jenis) virus tersebut akibat mutasi (perubahan DNA) yang pantas. Keadaan ini sedikit sebanyak mampu mencabar keberkesanan vaksin untuk wabak tersebut dalam jangka panjang.

2) Penghasilan vaksin pula bukan sesuatu yang mudah. Harga vaksin Covid-19 pun tidaklah murah. Tidak banyak negara yang mampu menghasilkan vaksin tersebut walaupun ia sebuah negara maju seperti Singapura dan Jepun, apatah lagi Malaysia dalam waktu yang singkat pula. Namun hendak atau tidak, vaksin adalah antara usaha manusia untuk melawan virus dan mengurangkan risiko kematian akibat darinya.

3) Kadang-kadang mereka yang kuat mengkritik mengenai Covid dan vaksin ini tiada asas pengajian dalam subjek biologi (di peringkat sekolah menengah) pun, tapi bila berbicara seolah-olah dia serba tahu hingga mengaitkannya dengan pelbagai teori konspirasi, fiskyen sains dan tahyul. Apabila kita cuba menerangkan dari sudut fakta sains, kelompok serba tahu ini memesongkannya ke arah politik pula.

4) Hakikatnya Covid-19 masih berlegar di luar sana, masih ramai yang telah dijangkiti, dan kematian kerananya pun masih wujud dari semasa ke semasa walaupun dalam jumlah kecil berbanding kadar mereka yang pulih. Ini menimbulkan dilema di pihak kerajaan. Jika diperketatkan Perintah Kawalan Pergerakan (PKP) dan Prosedur Operasi Piawai (SOP), dikhuatiri ia memperparahkan lagi keadaan ekonomi rakyat serta negara.

5) Segala teknologi terkini telah dan sedang diguna-pakai oleh pihak berkuasa bagi mengawal wabak ini dari terus merebak. Sekarang tanggungjawab juga terletak di tangan rakyat kita sendiri, sama ada mahu berdisiplin menjaga SOP, atau terus mencari salah pihak lain. Yang memusuhi kita bersama tetap juga Covid-19. Ia tidak mengenal ideologi politik, kaum atau agama.

6) Di sebalik kewaspadaan kita mengenai Covid-19, terselit watak watak-watak opportunis yang terus berdrama mahu menimbulkan ketidak-stabilan dalam politik negara. Watak-watak gila politik ini hampir setiap hari mulut mereka berkumat-kamit menghasut rakyat supaya menumbangkan kerajaan Malaysia yang sedang melawan Covid-19 ini. Bagaikan menangguk di air yang keruh, watak-watak itu memaksa pula agar diadakan Pilihanraya Umum (PRU) dalam waktu terdekat.

7) Siapa watak-watak terdesak itu? Mereka adalah watak yang sama pernah menyamun wang rakyat hingga sarat dengan skandal rasuah dan salah guna kuasa ketika berkuasa dominan dahulu. Mereka jugalah antara pengkhianat bangsa yang sanggup menggadai kepentingan negara dan hak Bumiputera serta Muslim hingga Dasar Ekonomi Baru (DEB) pun gagal mencapai matlamatnya. Mereka ini kita kenali sebagai Kluster Mahkamah.

8) Kluster Mahkamah ialah sekelompok binatang politik (biasanya berumur) yang sudah terlalu lama menjadi “warlord” dalam arena politik negara. Mereka menjadikan wadah “Ketuanan Melayu” sebagai tirai untuk melindungi ketamakkan serta kepentingan peribadi dan kelompok kecil lingkungan mereka sahaja, hampir seperti modus operandi kartel projek yang dibanteras oleh Suruhanjaya Pencegahan Rasuah Malaysia (SPRM) baru-baru ini.

9) Walaupun ada yang telah dijatuhi hukuman bersalah kerana korupsi, kelompok Kluster Mahkamah ini masih tebal muka berbicara soal agama dan bangsa. Mungkin kerana mereka yakin rakyat Malaysia khususnya orang Melayu boleh ditipu berulang kali dengan nada simpati dan provokasi isu-isu sensitif. Mereka propagandakan kononnya Melayu tiada pilihan lain untuk selamat kecuali berada di bawah cengkaman mereka kembali seperti sebelum PRU ke-14 lalu.

10) Benar kerajaan Perikatan Nasional (PN) pernah atau sedang didukung oleh Kluster Mahkamah ini bagi mengelakkan mudarat yang lebih besar jika negara terus dipengaruhi puak ultra liberal di pihak Pakatan Harapan (PH). Namun kemunafikan Kluster Mahkamah ini akhirnya terserlah, kerana bukan sahaja rakyat Malaysia dibohongi mereka, malah ahli akar umbi fanatik mereka pun terang-terang dikhianati apabila Kluster Mahkamah ini mendukung watak “PM Tepi” dari PH yang menganggap dirinya “Guru” kepada seorang yang korup!

ITULAH DIA MUSUH SEBENAR BANGSA DAN NEGARA KITA

Dr. Muhammad Faiz Bin Na’aman
Ahli Majlis Pimpinan Tertinggi Bersatu


Kerana seorang wanita bergejala dua kampung terdedah kepada Covid-19

Tindakan seorang wanita yang bergejala menghadiri majlis pengebumian ahli keluarganya selama tujuh hari berturut-turut sejak 14 Ogos lalu menjadi punca hampir sekampung penduduk terdedah kepada jangkitan Covid-19 di Ranau, Sabah, baru-baru ini.

Menteri Kerajaan Tempatan dan Perumahan Sabah, Datuk Masidi Manjun berkata wanita berusia 40 tahun itu menjadi kes indeks Kluster Nasakot – yang dikesan di Sabah semalam – mengalami gejala deman, selesema dan hilang deria rasa serta bau sejak 12 Ogos.

Walaupun bergejala, wanita itu tetap hadir mahlis pengebumian ahli keluarganya selama tujuh hari berturut-turut di Kampung Nasakot, Ranau, katanya.

“Siasatan awal mendapati, kes indeks terlebih dahulu membawa anaknya untuk pemindahan darah di Hospital Ranau pada 3 Ogos lalu dan saringan kemasukan ke wad adalah negatif.

“Oleh itu, mereka dibenarkan keluar pada 5 Ogos dan hanya berada di rumah sejak 6 Ogos. Pada 12 Ogos, kes indeks dilaporkan mula menunjukkan gejala demam, selesema, hilang deria rasa dan bau.

“Tidak endah dengan simptom itu, kes indeks menghadiri majlis pengebumian ahli keluarga pada 14 Ogos yang berlanjutan tujuh hari bersama-sama hampir semua penduduk Kampung Nasakot,” katanya dalam kenyataan, malam tadi.

Saringan kontak rapat pada 21 hingga 23 Ogos mengesan empat kontak yang menjadi sub-indeks bagi kes seterusnya.

“Perkumpulan beramai-ramai ketika majlis pengebumian itu mencetus penularan wabak dalam komuniti Kampung Nasakot dan Kampung Tanid di Mukim Malinsau, Ranau,” katanya.

Daripada 95 kontak yang disaring, seramai 32 individu dikesan positif setakat ini.

Sementara itu, katanya, satu lagi kluster direkodkan semalam iaitu Kluster Sawit Jeroco di mukim Segama, Lahad Datu berkaitan jangkitan di tempat kerja di sebuah kilang kelapa sawit.

Masidi berkata, kes indeks adalah pekerja kilang iaitu lelaki berumur 27 tahun yang disahkan positif Covid-19 pada 26 Ogos lalu selepas bergejala sehari sebelumnya.

“Pihak pengurusan kilang dan klinik panel melakukan saringan kontak dan bersasar mulai 26 hingga 28 Ogos membabitkan 215 kontak sebelum mengesan 57 individu positif termasuk 25 kes baharu hari ini.

“Seramai 194 individu lagi didapati negatif saringan pertama. Semua kes positif Covid-19 sudah dirujuk ke CAC Lahad Datu untuk rawatan lanjut dan pengasingan. Kontak rapat pula sudah diarah menjalani kuarantin di ladang.

“Kebanyakan kes adalah dalam kalangan bukan warga negara yang masih belum menerima vaksin. Punca jangkitan masih dalam siasatan,” katanya.

Semalam, Sabah merekodkan 2,594 kes, meningkat 284 kes berbanding 2,310 kes semalam, manakala 15 kematian direkodkan iaitu lima kes di Kota Kinabalu, empat kes di Penampang dan masing-masing satu kes di Lahad Datu, Tawau, Beaufort, Beluran, Tenom dan Tuaran.